**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Απριλίου 2016, ημέρα Δευτέρα και ώρα 18.20΄, στην **Αίθουσα «Προέδρου Αθανασίου Κων. Τσαλδάρη» (223)** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις». (4η συνεδρίαση – β` ανάγνωση)

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Θεοπεφτάτου Αφροδίτη, Θεοφύλακτος Γιάννης, Καματερός Ηλίας, Καραγιάννης Γιάννης, Καραναστάσης Απόστολος, Καρά-Γιουσούφ Αϊχάν, Καφαντάρη Χαρά, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Παπανάτσιου Κατερίνα, Σπαρτινός Κώστας, Τελιγιορίδου Ολυμπία, Αραμπατζή Φωτεινή, Βλάχος Γεώργιος, Κεφαλογιάννη Όλγα, Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Τζελέπης Μιχαήλ, Συντυχάκης Εμμανουήλ, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριοι και κυρίες βουλευτές καλησπέρα σας. Συνεχίζουμε την επεξεργασία και εξέταση του σχεδίου νόμου, του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις». Είμαστε στην 4η συνεδρίαση, στη β` ανάγνωση του εν λόγω σχεδίου νόμου. Θα δώσουμε το λόγο στον κ. Υπουργό, ο οποίος θέλει να μας ενημερώσει για κάποιες νομοτεχνικές παρεμβάσεις που προτίθεται να φέρει στην Ολομέλεια. Εγώ θα ήθελα, ξεκινώντας κ. Υπουργέ να πω, ότι και προσωπικά, αλλά νομίζω και το Υπουργείο, έχουμε δεχθεί σωρεία μηνυμάτων και επιστολών, για δύο άρθρα του νομοσχεδίου. Το ένα είναι το άρθρο 43 που αφορά την ερασιτεχνική αλιεία και τα σκάφη και το άλλο το άρθρο 45 στο κομμάτι που αφορά τα φιλοζωικά ζητήματα. Πιστεύω, ότι σαν Υπουργείο, θα βρείτε κάποιες ρυθμίσεις, κάποιες λύσεις, απλά εγώ σας εκφράζω ότι η Επιτροπή μας δέχθηκε πολλά αιτήματα για τα εν λόγω θέματα. Τον λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Όπως συνέβη και με το προηγούμενο νομοσχέδιο, που αφορούσε τις βοσκήσιμες γαίες και όπως σας είπα στην συζήτηση τόσο επί της αρχής όσο και στα άρθρα και με τους φορείς, ότι πριν ξεκινήσει η β΄ ανάγνωση, θα ανακοινώσουμε ποιες νομοθετικές βελτιώσεις αποδεχθήκαμε, από αυτά που ειπώθηκαν από τους φορείς αλλά και από τους Βουλευτές. Τώρα, το αν επιχειρείται η οποιαδήποτε διαφοροποίηση, να παρουσιαστεί το οτιδήποτε διαφορετικά, δεν μας αφορά, γιατί πιστεύουμε ότι όλη αυτή η διαδικασία βοηθάει σε αυτό που λέμε «βελτίωση του νομοθετικού έργου της Κυβέρνησης».

Ξεκινάμε με το άρθρο 2, που αφορά τους γυναικείους συνεταιρισμούς. Τα ιδρυτικά μέλη, από 3 γίνονται 5. Δεν θέλουμε να το αυξήσουμε περισσότερο, παρότι υπήρξε μια άποψη για περισσότερα μέλη, γιατί θέλουμε να δίνεται η δυνατότητα και στην μικρότερη ομάδα, ακόμα και στο μικρότερο χωριό, να υπηρετήσει αυτό τον ρόλο που εμείς έχουμε στον νου μας και έχει ανάγκη ειδικά η τοπική κοινωνία από τους γυναικείους συνεταιρισμούς. Στο άρθρο 4 παρ. 1 που αφορά τα ιδρυτικά μέλη των συνεταιρισμών, από 30 γίνονται 20. Γενικά όλων των συνεταιρισμών, ενώ των αλιευτικών από 15 γίνονται 10 και διαγράφεται ο διπλάσιος αριθμός για την σύσταση δεύτερου συνεταιρισμού. Εγώ οφείλω να σας τα ανακοινώσω, να τα έχετε υπόψη σας, γιατί θα τοποθετηθείτε σε λίγο και από τη στιγμή που θα τοποθετηθείτε, νομίζω πως είναι ουσιαστικό.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Αν θέλετε να τα λάβουμε υπόψη κύριε Υπουργέ κι αν θέλετε σε λίγο πού θα μιλήσουμε να τα γνωρίζουμε, πρέπει να μας υπαγορεύετε τότε.

ΕΥΑΓΓΕΛΟΣ ΑΠΟΣΤΟΛΟΥ(Υπουργός Αγροτικής Ανάπτυξης και Τροφίμων) : Σας τα λέω και σας τα εξηγώ ταυτόχρονα.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Αφού δεν μπορείτε να μας τα υπαγορεύσετε να μας τα δώσετε γραμμένα.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Να σας τα λέω διότι και εγώ θέλω επειδή τα έχω κωδικοποιημένα να εξηγώ κατά κάποιο τρόπο…

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Μια φωτοτυπία αυτών αν μας μοιράζατε θα μας διευκολύνατε πολύ.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Επιτρέψτε μου να επιλέξω εγώ τον τρόπο.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Το βλέπω, διαλέξατε τον πιο δύσκολο και τον πιο αντιδεοντολογικό τρόπο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Στο άρθρο 4 παράγραφος 5α τα 30 μέλη γίνονται 20 και ο κύκλος εργασιών από 500 χιλιάδες ευρώ σε 100 χιλιάδες ευρώ και στην παράγραφο 5β τα 30 μέλη γίνονται 20 ανεξάρτητα από τον Ετήσιο Κύκλο Εργασιών. Στο άρθρο 11: ο αριθμός των μελών από 50 γίνεται 30. Στο άρθρο 17 παρ. 1, πάλι από 50 γίνονται 30. Στο άρθρο 21 παρ. 2, από 50 γίνονται 30. Και πάμε τώρα στις θητείες: στο άρθρο 16 παρ. 1, οι δύο θητείες αφορούν μόνο τους Προέδρους και όχι τα μέλη του Διοικητικού Συμβουλίου. Στο άρθρο 16 παρ. 11: προστίθεται το «ή Διευθυντή». Στο άρθρο 22 η παρ. 4 διατυπώνεται ως εξής: «Ο Πρωτοβάθμιος Συνεταιρισμός έχει υποχρέωση να δημοσιεύει κατ’ έτος τις χρηματοοικονομικές καταστάσεις του στον ιστότοπο του Πρωτοβάθμιου Συνεταιρισμού, εφόσον διαθέτει, καθώς και στον ιστότοπο του Υπουργείου Αγροτικής Ανάπτυξης και Τροφίμων το αργότερο 20 ημέρες πριν από την ημερομηνία σύγκλησης της Ετήσιας Τακτικής Γενικής Συνέλευσης, η οποία τις εγκρίνει». Δηλαδή αυτή η πίεση που υπάρχει, αν και είναι λίγο θα έλεγα αρνητικό για τον επαρχιακό Τύπο, αλλά εκ των πραγμάτων εκεί που έχουμε φτάσει δεν μπορούν οι Νέοι Συνεταιρισμοί να αντέξουν και να δημιουργούνται πρόσθετα βάρη τα οποία μπορούν ωστόσο να ξεπεραστούν μέσω διαδικασιών ηλεκτρονικής θα έλεγα ενημέρωσης.

Έρχομαι λοιπόν στο άρθρο 29: φεύγουν οι παράγραφοι 2, 3 και 7. Οι παράγραφοι αυτές αφορούν φορολογικές απαλλαγές και θα προσεγγιστούν αργότερα με την Φορολογική Μεταρρύθμιση τη γενικότερη και θα υπάρξει ιδιαίτερη αναφορά στο συγκεκριμένο θέμα. Στο άρθρο 31 για τους Κλαδικούς Συνεταιρισμούς, από 7 ιδρυτικά μέλη πηγαίνουμε σε 2. Στο άρθρο 32 που αφορά τη μετατροπή των Αναγκαστικών Συνεταιρισμών, μια διόρθωση απλή γίνεται στην παράγραφο 2: «της Ευρωπαϊκής Ένωσης ή της Εθνικής Νομοθεσίας», δηλαδή φεύγει το «και» και μπαίνει το διαζευκτικό «ή» της Εθνικής Νομοθεσίας. Παραμένει το υπόλοιπο όπως είναι.

Στο άρθρο 39, που αφορά την συνεταιριστική εκπαίδευση, στην παράγραφο 1 προστίθεται «αγροτών και αγροτισσών». Η παράγραφος 4 διατυπώνεται ως εξής: «Οι εκπρόσωποι των αγροτικών συνεταιρισμών που το οικονομικό έτος 2015 είχαν διαχειριστικό πλεόνασμα, καθώς και ο εκπρόσωπος του ΕΛΓΟ ΔΗΜΗΤΡΑ, μέσα σε έξι μήνες από την έναρξη ισχύος του νόμου καταρτίζουν το Καταστατικό του Ταμείου και μετά την, κατά νόμο, δημοσίευση του όλοι οι εγγεγραμμένοι στο Μητρώο Αγροτικών Συνεταιρισμών γίνονται μέλη του Ταμείου».

Στο άρθρο 43, που αφορά την ερασιτεχνική αλιεία, σας είχα προϊδεάσει έτσι και αλλιώς, αφαιρείται «η ιπποδύναμη και το μήκος του σκάφους», το παράβολο από 50€ γίνεται 25€ και το παράβολο για μηχανές άνω των 25 ίππων παραμένει, δηλαδή προσαυξάνεται κατά 1€ για κάθε επιπλέον ίππο. Στο άρθρο 45 παρ. 4, γίνεται μια αλλαγή της διατύπωσης «συστέγασης οινοποιείου και αποσταγματοποιείου με ποτοποιείο» ως εξής: «συστέγασης οινοποιείου με αποσταγματοποιείο και ποτοποιείο».

Στο άρθρο 50 παρ. 4, προστίθεται «β) οι ΚΕΣΕ, πλην εκείνων της περίπτωσης Α και οι ΚΑΣΩ του νόμου 2810/2000 με καθαρή οικονομική θέση ή σχέδιο βιωσιμότητας που έχει εγκριθεί από τον πιστωτή με το μεγαλύτερο ύψος απαιτήσεων, οι οποίες λειτουργούν κατά την έναρξη ισχύος του παρόντος νόμου, υποχρεούνται να μετατραπούν σε πρωτοβάθμιους συνεταιρισμούς του παρόντος νόμου μέσα σε προθεσμία έξι μηνών από την έναρξη ισχύος του, με τη συγχώνευση των αγροτικών συνεταιρισμών μελών τους, μετά απόφαση των γενικών συνελεύσεων των ΚΑΣΩ και ΚΕΣΕ που λαμβάνεται με την απαρτία των παραγράφων 1 και 2 του άρθρου 13 και την πλειοψηφία της παρ. 1 του άρθρου 14. Μέλη των πρωτοβάθμιων συνεταιρισμών που προέρχονται από τη μετατροπή, γίνονται αυτοδικαίως όλα τα φυσικά πρόσωπα που είναι μέλη των αγροτικών συνεταιρισμών μελών των ΚΕΣΕ και ΚΑΣΩ, που μετατρέπονται. Κατά τα λοιπά, εφαρμόζονται αναλογικά οι διατάξεις του άρθρου 24. Μετά την πάροδο της προθεσμίας των έξι μηνών, ΚΕΣΕ και ΚΑΣΩ που δεν έχουν μετατραπεί δεν υπάγονται στις διατάξεις του παρόντος νόμου». Εκτός κειμένου, αντιλαμβάνεστε εσείς για ποιες ΚΕΣΕ και ΚΑΣΩ μιλάμε.

Στο άρθρο 50, η παρ. 3 διαγράφεται και διατυπώνεται ως εξής: «Οι Πρωτοβάθμιοι Συνεταιρισμοί, οι οποίοι δεν έχουν υποβάλει αίτηση πρώτης εγγραφής στο Μητρώο του άρθρου 2 του ν. 4015/2011, καθώς και αυτοί που έχουν καταχωριστεί στο Μητρώο αυτό ως ανενεργοί, κατά την έναρξη ισχύος του παρόντος νόμου, μπορούν εντός έξι μηνών από την έναρξη ισχύος του παρόντος νόμου, πρώτον, να συγχωνευθούν σύμφωνα με τις διατάξεις του άρθρου 24 με άλλον υφιστάμενο κατά την δημοσίευση του παρόντος νόμου Πρωτοβάθμιο Συνεταιρισμό που είναι εγγεγραμμένος στο Μητρώο του νόμου 4015 του 2012 ή να αποφασίσουν τη λύση τους και τη θέση τους σε εκκαθάριση».

Τώρα, θα ήθελα να επιστρέψω στο άρθρο 8, όπου η παράγραφος 6 αφορά την εθελοντική εργασία. Είναι μια παράγραφος, για την οποία χωρίς να κάνουμε καμία ουσιαστική μεταβολή, βρισκόμαστε σε μία μελέτη επαναδιατύπωσης. Πιστεύω ότι μέχρι να έρθει το σχέδιο νόμου στη Βουλή, θα έχουμε - ήδη από απόψε ή αύριο το πρωί - επαναδιατυπώσει την συγκεκριμένη παράγραφο. Αυτά έχω να προσθέσω σε ό,τι αφορά το σχέδιο νόμου.

Θέλω να σας ενημερώσω επίσης, ότι από την πλευρά του Υπουργείου, είναι έτοιμες και θα κατατεθούν τροπολογίες, οι οποίες αφορούν θέματα του Υπουργείου Αγροτικής Ανάπτυξης και Τροφίμων, για θέματα που έχουν σχέση με το Γεωτεχνικό Επιμελητήριο, με το κλείσιμο της «ΑΓΡΟΓΗΣ» της «μεγάλης αμαρτίας», η οποία μέχρι σήμερα σέρνεται και πληρώνει το ελληνικό Δημόσιο, χωρίς ουσιαστικά να υπάρχει τελειωμός. Δηλαδή, βρίσκονται σε μια δικαστική διαδικασία και κάπου ξέρετε ότι αυτές οι δικαστικές διαδικασίες σέρνονται χωρίς ουσιαστικά να υπάρχει αντικείμενο και πήραμε την απόφαση να το σταματήσουμε, να διακόψουμε την λειτουργία της «ΑΓΡΟΓΗΣ», διότι αυτή η διαδικασία δεν πάει άλλο, όταν δεν υφίσταται ουσιαστικά ακόμη και δικαστικό αντικείμενο. Εάν θέλετε γι' αυτό το θέμα, μπορούμε να πούμε αργότερα περισσότερα πράγματα.

Επίσης, σε μια άλλη τροπολογία, βάζουμε θέματα παράτασης λειτουργίας των Επαγγελματικών Σχολών ΕΠΑΣ, θέματα που έχουν σχέση με το Πρόγραμμα Αγροτικής Ανάπτυξης και ιδιαίτερα, θέματα που έχουν σχέση με την διάρθρωση της Αρχής Διαχείρισης του Προγράμματος Αγροτικής Ανάπτυξης. Ξέρετε, είναι πάρα πολλές οι ιδιαιτερότητες, για να φανταστείτε, το Υπουργείο Αγροτικής Ανάπτυξης παίρνει εντολή από το Υπουργείο Ανάπτυξης και το Υπουργείο Οικονομικών, για το πώς θα διαρθρώσει τις υπηρεσίες του. Αυτά είναι θέματα που πρέπει να τα πούμε από την αρχή και πιστεύω ότι δεν είναι κατάλληλη αυτή η ώρα για να εισέλθουμε σε περισσότερες λεπτομέρειες. Βεβαίως, αυτή η τροπολογία, αφορά ειδικά θέματα για τους ελέγχους των γεωτεχνικών και βεβαίως, το μεγάλο ζήτημα που έχει σχέση με το εργόσημο, δηλαδή με την κάλυψη της ασφάλειας των εργαζομένων οικονομικών μεταναστών στον αγροτικό χώρο. Αυτές, είναι οι τροπολογίες που θα έρθουν από την πλευρά του Υπουργείου.

Επίσης, ήδη έχω ενημερωθεί από την Γενική Γραμματεία της Κυβέρνησης, ότι θα έχουμε μια τροπολογία του Υπουργείου Υγείας και δύο του Υπουργείου Οικονομικών. Ευελπιστώ, πιστεύω και θα επιδιώξω, να μείνουμε εκεί για να μην χάσουμε ουσιαστικά την όλη προσπάθεια μας πάνω στο σχέδιο νόμου, που αφορούσε και αφορά, τη λειτουργία του συνεργατισμού στον αγροτικό χώρο. Εγώ, τελειώνω εδώ, περισσότερα, βεβαίως, μπορούμε να πούμε στη διαδρομή της συζήτησης. Σας ενημερώνω ότι πριν την συζήτηση στην Ολομέλεια, όλα τα μέλη της Επιτροπής, θα ενημερωθούν για τυχόν και άλλες νομοτεχνικές βελτιώσεις που μπορεί να έρθουν. Βέβαια δεν πιστεύω ότι θα είναι κάτι ακραίο, δηλαδή θα είναι απλές διορθώσεις. Σας ενημερώνω λοιπόν, ότι πριν φτάσουμε στη συζήτηση και για το πότε αυτή η συζήτηση θα πραγματοποιηθεί, θα σας ενημερώσει η Πρόεδρος της Επιτροπής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και ελπίζουμε να έχουμε γρήγορα και γραπτώς τις παρεμβάσεις που κάνατε, κύριε Υπουργέ και θα ευχηθώ και εγώ να μην έχουμε περισσότερες τροπολογίες, γιατί όπως γνωρίζετε, κυρίες και κύριοι συνάδελφοι και στη Διάσκεψη των Προέδρων ήταν ένα αντικείμενο το οποίο μας απασχόλησε την προηγούμενη εβδομάδα, να μην υπάρχουν τροπολογίες, οι οποίες δεν είναι σχετικές με τα νομοσχέδια τα οποία συζητάμε. Να μείνουμε, δηλαδή, μέχρι εδώ τουλάχιστον.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Αυτό κυρία Πρόεδρε, αν μου επιτρέπετε, δεν είναι θέμα ευχής, είναι θέμα τήρησης της διαδικασίας και επειδή και στο παρελθόν όλα αυτά έχουν καταγγελθεί και από τον κ. Απόστολου, τον Υπουργό και από όλους σας, βλέπω ότι το επαναλαμβάνουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Βλάχο, είπα ότι απασχόλησε και τη Διάσκεψη των Προέδρων το θέμα και τέλος πάντων να μην συνεχίζεται αυτό το ζήτημα. ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Ναι, αλλά συνεχίζεται.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κάνατε την τοποθέτησή σας, εντάξει. Πριν προχωρήσουμε δίνοντας το λόγο στους Εισηγητές και στους Ειδικούς Αγορητές, ο κ. Μωραΐτης, ο οποίος ήταν για προσωπικούς λόγους απών στην προηγούμενη συνεδρίαση, θα θέλαμε να τοποθετηθεί επί της αρχής για το τι ψηφίζει το Κ.Κ.Ε.. Μετά κύριε Μωραΐτη, όταν θα έρθει η σειρά σας, θα τοποθετηθείτε εάν το επιθυμείτε, για το διπλάσιο χρόνο και επί της αρχής και επί των άρθρων. Αυτή τη στιγμή θέλουμε τη θέση του Κ.Κ.Ε. για το σχέδιο νόμου επί της αρχής.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του Κ.Κ.Ε.): Επί της αρχής ψηφίζουμε κατά και θα τοποθετηθούμε στη συνέχεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει η κυρία Παπανάτσιου, Εισηγήτρια του ΣΥΡΙΖΑ.

ΚΑΤΕΡΙΝΑ ΠΑΠΑΝΑΤΣΙΟΥ (Εισηγήτρια του ΣΥΡΙΖΑ): Κυρία Πρόεδρε, αγαπητοί συνάδελφοι, σήμερα ολοκληρώνουμε τη διαδικασία των Επιτροπών και προχωράμε στη συζήτηση του σχεδίου νόμου στην Ολομέλεια. Το νομοσχέδιο προσβλέπει σε ένα μακρόπνοο σχέδιο για την ανασυγκρότηση του συνεταιριστικού κινήματος. Με το παρόν σχέδιο νόμου γίνεται μια προσπάθεια για την ενοποίηση των διάσπαρτων ρυθμίσεων και διατάξεων σχετικά με τους αγροτικούς συνεταιρισμούς. Η κατάσταση στο συνεταιριστικό χώρο μέχρι σήμερα δεν τιμά ούτε τους αγρότες, ούτε τους παραγωγούς, αλλά ούτε και εμάς. Μεγάλο μέρος των συνεταιρισμών, που είναι εγγεγραμμένοι, επί της ουσίας δεν λειτουργούν, ενώ ακόμη μεγαλύτερο κομμάτι αντιμετωπίζει πρόβλημα υπερχρέωσης. Η εικόνα αυτή του συνεταιριστικού κινήματος έχει συμβάλλει στο να απαξιωθεί η έννοια του συνεταιρίζεσθαι στα μάτια του αγροτικού κόσμου αλλά και στο σύνολο της κοινωνίας.

Στόχος του σχεδίου νόμου, λοιπόν, είναι να προσπαθήσουμε να εξαλείψουμε παθογένειες που εμφανίστηκαν και ακολούθησαν το συνεταιριστικό χώρο για χρόνια, οδηγώντας στη συνολική απαξίωση του. Μέσα από αυτή την προσπάθεια αναζωογόνησης τους συνεργατισμού σκοπός είναι να βοηθηθούν οι μικροί αγρότες, οι οποίοι θα δημιουργήσουν δυνατούς και εύρωστους οικονομικά συνεταιρισμούς, που με τη σειρά τους θα αποτελέσουν ανάχωμα στο ανταγωνιστικό οικονομικό περιβάλλον. Το σχέδιο νόμου συντάχθηκε με στόχο την ανασύνταξη των δυνάμεων του πολύπαθου αγροτικού κόσμου. Ως άμεση προτεραιότητα τίθεται το να υπάρξει μια σωστή εικόνα για το μέγεθος και τον αριθμό των συνεταιρισμών στη χώρα. Προς την επίτευξη αυτού του στόχου κινείται και ο προωθούμενος έλεγχος των συνεταιρισμών σε τρία επίπεδα: Με το εποπτικό συμβούλιο, τον διαχειριστικό λογιστικό και οικονομικό έλεγχο των χρηματοοικονομικών καταστάσεων των Αγροτικών Συνεταιρισμών και με τον επανακαθορισμό του Εθνικού Μητρώου Αγροτικών Συνεταιρισμών και άλλων συλλογικών φορέων που προβλέπει την καταγραφή σε μια ενιαία βάση δεδομένων όσων συνεταιρισμών πληρούν τις προϋποθέσεις εγγραφής. Η περίοδος που οι συνεταιρισμοί είχαν υψηλή εξάρτηση είτε από το κράτος, είτε από την πίστη των τραπεζών πρέπει να παρέλθει ανεπιστρεπτί.

Στο σχέδιο νόμου δίνεται ιδιαίτερη έμφαση στο δημοκρατικό έλεγχο και στην συνιδιόκτητη μορφή του συνεταιρισμού. Στόχος είναι να εμπλακούν όλο και περισσότερο μέλη στο μέλλον της επιχείρησής τους. Ξεκινώντας με το ένα μέλος - μια μερίδα - μια ψήφος, θεσμοθετούμε την ισότιμη και δημοκρατική συμμετοχή ανεξαρτήτως όγκου παραγωγής. Αυτό δεν αποκλείει τους συνεταιρισμένους να έχουν και προαιρετικές μερίδες στην περίπτωση που θέλουν να συνεισφέρουν παραπάνω στο συνεταιρισμό. Από την άλλη πλευρά οι μερίδες αυτές δεν δίνουν περισσότερες ψήφους στη γενική συνέλευση, διαφυλάσσοντας έτσι τον κοινωνικό ρόλο του συνεταιρισμού και το διαχωρισμό του από τις ανταγωνιστικές κεφαλαιουχικές εταιρείες.

Ο κάθε συνεταιρισμός όμως γνωρίζοντας τις ανάγκες του και τις ιδιομορφίες του θα μπορεί μέσα από το καταστατικό του με δικλίδες ασφαλείας να αποκλείσει τη χειραγώγηση της επιχείρησης από ανταγωνιστικά συμφέροντα, όπως ειπώθηκε από κάποιους συναδέλφους σε προηγούμενες συνεδριάσεις της Επιτροπής. Παράλληλα, γίνεται μια προσπάθεια να δημιουργηθεί ευνοϊκό πλαίσιο, ώστε οι συνεταιρισμοί να καταστούν όχι μόνο υγιείς, αλλά να εκσυγχρονιστούν και να αποτελέσουν, πραγματικά, ανταγωνιστικές επιχειρήσεις απέναντι στις πολυεθνικές εταιρίες, τα μονοπώλια, τα ολιγοπώλια και τα καρτέλ. Από αυτή την οπτική ρυθμίζεται η υποχρέωση των μελών να παραδίδουν το μεγαλύτερο μέρος της παραγωγής τους, ισχυροποιώντας έτσι, την ίδια τους την επιχείρηση.

Ταυτόχρονα, ευελπιστούμε ότι με τη συγκέντρωση του μεγαλύτερου μέρους της παραγωγής, θα δημιουργηθούν οι όροι για δυνατούς, αυτάρκεις και οικονομικά εύρωστους συνεταιρισμούς. Στο σχέδιο νόμου αναφέρεται, ότι η απόφαση για την κοινή εμπορία των προϊόντων κάθε χρόνο έγκειται στη Γενική Συνέλευση. Έτσι η ίδια η γενική συνέλευση των μελών γνωρίζοντας το μέγεθος της παραγωγής λαμβάνει και τις ανάλογες αποφάσεις. Μια από τις ριζικές αλλαγές στη δομή του συνεταιριστικού κινήματος σε περιφερειακό και εθνικό επίπεδο με τη δυνατότητα δημιουργίας Περιφερειακών Αγροτικών Συνεταιρισμών είτε Εθνικών Αγροτικών Συνεταιρισμών, σε κλαδικό επίπεδο, μέλη των οποίων είναι οι τοπικοί αγροτικοί συνεταιρισμοί.

Σ’ αυτό το σημείο, επαναλαμβάνω, σεβόμενοι την αυτονομία του συνεταιριστικού κινήματος, δεν προβλέπουμε την ακριβή θεσμική τους εκπροσώπηση, αυτό μένει να το κάνει το ίδιο το κίνημα. Εμείς δίνουμε τη βάση και την μορφή οργάνωσης, τον τρόπο θα τον αποφασίσει δημοκρατικά, μέσα από δικές του διαδικασίες το συνεταιριστικό κίνημα. Επίσης, η τροπολογία που έρχεται εδώ για τις κλαδικές, δηλαδή, από 7 μέλη λιγότερο σε 2 μέλη, νομίζω ότι είναι σε θετική κατεύθυνση. Η πρόβλεψη για συγκεκριμένο αριθμό θητειών στο Πρόεδρο του Διοικητικού, και δεν ξέρω, κύριε Υπουργέ, αν είναι και ο Πρόεδρος του Εποπτικού Συμβουλίου, γίνεται σε μια κατεύθυνση να σταματήσουν οι καθεστωτικές αντιλήψεις στο χώρο του Συνεταιρισμού. Έτσι, αν δεν υπάρχει εναλλαγή, δεν θα υπάρξει και η προετοιμασία των επόμενων μελών να αναλάβουν τις τύχες του συνεταιρισμού.

Πρέπει να σημειωθεί ξανά σχετικά με τον ΟΔΙΑΓΕ, ότι δεν έχει δικαιοδοσία μεταβίβασης τίτλων ιδιοκτησίας, αλλά ούτε και δυνατότητα με οποιονδήποτε τρόπο επιχειρηματικής εκμετάλλευσης των περιουσιακών στοιχείων, που έτσι κι αλλιώς, θα συνεχίσουν να τελούν υπό τον έλεγχο του Υπουργείου και του Δημοσίου. Για την προστασία της ποιότητας και της επωνυμίας των συνεταιριστικών προϊόντων, για την εμπιστοσύνη και προς τους καταναλωτές, θεσπίζεται η δημιουργία της Ενιαίας Ψηφιακής Βάσης για την ιχνηλασιμότητα των συνεταιριστικών προϊόντων

Συνάδελφοι και συναδέλφισσες, μετά τη ακρόαση των Φορέων, αλλά και την κατ' άρθρο συζήτηση έχουν υπάρξει τροποποιήσεις στο σχέδιο νόμου, που έχουν στόχο την όσο το δυνατό πληρέστερη συνεννόηση και σύγκλιση όλων των απόψεων. Επίσης, ένα νομοσχέδιο τόσο σημαντικό, όσο το συγκεκριμένο, είναι ιδιαίτερα σημαντικό και θα πρέπει να είναι κοινά αποδεκτό για να λειτουργήσει ή, τουλάχιστον, στα βασικά του σημεία από όλους τους εμπλεκόμενους φορείς. Έτσι, λοιπόν, σύμφωνα με τις αποδοχές που έχουν γίνει από το Υπουργείο, κάποιων προτάσεων από τους φορείς και από τους συναδέλφους των άλλων κομμάτων, με τις διορθώσεις που έχουμε στο άρθρο 2, σχετικά με τους γυναικείους συνεταιρισμούς για την ενίσχυση, τα ιδρυτικά μέλη γίνονται 5.

Επίσης, στους αγροτικούς συνεταιρισμούς τα ιδρυτικά μέλη γίνονται 20 και στους αλιευτικούς συνεταιρισμούς από 15 μέλη γίνονται 10 και, επίσης, ο κύκλος εργασιών από 500.000 μειώνεται σε 100.000 ευρώ, στη παράγραφο 5 του άρθρου 4. Ο αριθμός των μελών του συνεταιρισμού για την εκλογή Εποπτικού Συμβουλίου μειώνεται στα 30 άτομα και αντίστοιχα, μειώνεται και ο απαιτούμενος αριθμός των μελών του συνεταιρισμού για την παρουσία δικαστικού λειτουργού στο Άρθρο 17, σε 30 μέλη. Μια ακόμα αλλαγή, που έχουμε στο άρθρο 39σχετικά με το Ταμείο Συνεταιριστικής Εκπαίδευσης. Έτσι, εκπρόσωπος από κάθε συνεταιρισμό με πλεόνασμα το 2015 από κοινού με τον ΕΛΓΟ ΔΗΜΗΤΡΑ, θα καταρτίσουν το καταστατικό του Ταμείου και μετά την έγκριση του καταστατικού, γίνονται μέλη οι εγγεγραμμένοι στο Μητρώο συνεταιρισμοί. Θεωρώ ότι είναι σωστή και η αλλαγή που γίνεται στην ερασιτεχνική αλιεία, στο άρθρο 43, αφαιρείται η ιπποδύναμη και το μήκος του σκάφους και το απαιτούμενο παράβολο, θα κυμαίνεται στα 25 ευρώ και για μηχανές άνω των 25 ίππων το παράβολο θα προσαυξάνεται κατά 1 ευρώ για κάθε επιπλέον ίππο.

Αγαπητοί συνάδελφοι, ο αγροτικός κόσμος πρέπει να πατήσει σε στέρεες βάσεις. Η κοινωνική οικονομία είναι μια επιλογή που σεβόμαστε και ευελπιστούμε ότι θα επιτελέσει το ρόλο της. Με τη σχετική βοήθεια από την πολιτεία, θα πρέπει επιτέλους οι αγροτικοί συνεταιρισμοί να αναγεννηθούν. Κλείνοντας θα ήθελα να τονίσω πως τα ευχολόγια είναι εύκολα και μακριά από τη δική μας λογική. Ο συνεταιριστικός χώρος έχει υποφέρει αρκετά. Σύμφωνα με την δική μας οπτική μέσα από την στοχοπροσήλωση σε ένα αυτοδύναμο, δημοκρατικό, πλουραλιστικό συνεταιριστικό κίνημα θα βρεθεί το αντίδοτο στις σύγχρονες προκλήσεις που αντιμετωπίζει ο αγροτικός κόσμος. Για αυτό είμαστε περήφανοι για το σχέδιο νόμου, για τους αγροτικούς συνεταιρισμούς, που παρουσιάσαμε, συζητήσαμε και επαναδιατυπώσαμε αυτές τις ημέρες. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει ο κ. Βλάχος.

ΓΕΏΡΓΙΟΣ ΒΛΆΧΟΣ (Εισηγητής της Νέας Δημοκρατίας): Ευχαριστώ, κυρία Πρόεδρε. Έρχομαι στο άρθρο 1 για τον ορισμό – σκοπό και τη νομική μορφή. Κύριε Υπουργέ, κάπου πρέπει να γίνει ξεκάθαρο ότι ο ρόλος των αγροτικών συνεταιρισμών είναι η παραγωγή, η μεταποίηση και η εμπορία αγροτικών προϊόντων.

Στο άρθρο 2 σχετικά με τους γυναικείους συνεταιρισμούς, τα τρία φυσικά πρόσωπα τα κάνατε πέντε. Εγώ δεν καταλαβαίνω γιατί πρέπει να υπάρχει αυτός ο διαχωρισμός, αλλά αν επιμένετε να το κρατήσετε, εξάλλου δεν εμποδίζει κανείς, αν πέντε αγρότισσες θέλουν να κάνουν συνεταιρισμό ή τρεις που λέγατε μπορούν να το κάνουν. Δεν χρειάζεται να τους ονομάζετε εσείς, αποκλείοντας οποιονδήποτε άλλον, γιατί υπάρχουν ιδιαιτερότητες σε πολλά μέρη της χώρας μας και ίσως αυτό να αποτελεί ένα εμπόδιο.

Στο άρθρο 4 κάνατε διορθώσεις, μειώσατε τον αριθμό, το 30 το κάνατε 20, δηλαδή επανήλθατε σε αυτό που έλεγε ο προηγούμενος νόμος. Καταργήσατε το διπλάσιο αριθμό για το δεύτερο συνεταιρισμό. Εγώ θα έλεγα ότι και το 20 είναι πολύ, θα έλεγα ότι θα πρέπει να μειωθεί περαιτέρω και να μην εμποδίζουμε τη δημιουργία συνεταιρισμού σε διάφορα μέρη της χώρας, που ο αριθμός αυτός μπορεί να είναι απαγορευτικός. Θα έλεγα ότι θέλω λίγο πιο ξεκάθαρο το τοπίο σχετικά με την μεταβατική φάση των υπαρχόντων συνεταιρισμών, αυτών που λειτουργούν σήμερα. Κάνατε κάποιες αλλαγές, δεν τις έχω δει, θα τις δω όταν τις δώσετε γραπτώς, αλλά θα έλεγα ότι πρέπει να είναι πολύ ξεκάθαρο το τοπίο για το τι θα ισχύσει για τους συνεταιρισμούς που λειτουργούν σήμερα.

Επίσης, στο άρθρο 6 θέλουμε να γίνει πιο σαφής ο ρόλος των μελών – επενδυτών για το τι ακριβώς κάνουν. Κάτι προσπαθείτε να μας πείτε, κάτι προσπαθείτε να φέρετε, δεν ξέρουμε εάν είναι καινοτομία ή αν είναι έλεγχος του αγροτικού συνεταιρισμού. Αυτό να ξεκαθαρίσει ακριβώς γιατί γίνεται και προς όφελος ποιου γίνεται ακριβώς. Δηλαδή να μας δώσετε ένα παράδειγμα για το τι θα μπορούσε να κάνει ένα μέλος επενδυτής. Βάζει χρήματα; Πως πολιτεύετε; Πως λειτουργεί ο συνεταιρισμός;

Έρχομαι στο άρθρο 7 σχετικά με την εγγραφή των μελών. Θα ήθελα κάπου να υπάρχει μια διασφάλιση κάποιων αγροτών, που δεν ξέρω για ποιους λόγους, μπορεί ο συνεταιρισμός να μην θέλει να τους εγγράψει μέλη. Αυτοί οι άνθρωποι θα μπορούν με κάποιον τρόπο να βρίσκουν το δίκιο τους; Δηλαδή πάνε στην συνέλευση, αλλά κάποιοι αποκλείονται. Εδώ λέμε πως εγγράφονται και πως φεύγουν. Κάποιοι που αποκλείονται που μπορούν να διεκδικήσουν το δίκιο τους προκειμένου να γίνουν μέλη του συνεταιρισμού; Νομίζω ότι αυτό το κομμάτι το αφήνουμε στο κενό.

Έρχομαι στο άρθρο 8 σχετικά με το 80% της παραγωγής που πρέπει να παραδίδουν υποχρεωτικά, τουλάχιστον, το 80%. Εμείς δεν είμαστε αντίθετοι με το ποσοστό, μακάρι, να ήταν 100%, όμως, θα έλεγαν ότι αυτό δεν είναι θέμα ενός νόμου δικού μας του Υπουργείου, θα έλεγα ότι αυτό πρέπει να αφεθεί στο καταστατικό του κάθε αγροτικού συνεταιρισμού να το προσδιορίζει. Αυτοί ξέρουν πως θα κινηθούν. Είναι ανάλογα το προϊόν και ανάλογα τις ιδιαιτερότητες. Γιατί πρέπει εμείς να το επιβάλλουμε; Χωρίς λέω να είμαστε αρνητικοί.

Εδώ βέβαια, πρέπει να σας επισημάνω και μια ανακολουθία. Ενώ τώρα λέτε τουλάχιστον το 100%, με την ευχή – καταλαβαίνω - τη δική σας να φτάσει το 100%, από την άλλη μεριά, τους αναγκαστικούς συνεταιρισμούς τους οδηγούμε σε κλείσιμο, διότι το διαζευκτικό το οποίο βάλατε, θα το αναφέρω και στο άρθρο 32, καταλαβαίνετε ότι δεν βοηθάει σε τίποτε. Θέλει μεγάλο ξεκαθάρισμα, διότι αλλιώς μας τα είπατε προφορικά τις προάλλες στη Βουλή για τους αναγκαστικούς και αλλιώς είναι διατυπωμένο στο άρθρο και επιμένετε. Το άρθρο, έτσι όπως είναι διατυπωμένο, είναι κραυγή αγωνίας από τους τέσσερις αναγκαστικούς συνεταιρισμούς.

Σήμερα μίλαγα με τον Πρόεδρο του συνεταιρισμού του κρόκου Κοζάνης και μου είπε «εμείς έχουμε υπογράψει συμβόλαια με μεγάλη εταιρεία για να παραδίδουμε το προϊόν και όταν βλέπουν ότι ο συνεταιρισμός αυτός μπορεί έως και να διαλυθεί, καταλαβαίνετε ότι αυτά τα συμβόλαια τινάζονται στον αέρα. Πέστε μας γιατί το κάνατε;». Το μόνο που μπορώ να καταλάβω είναι να υπάρξει θέμα με την Ε.Ε.. Σας είπαμε όμως κι εμείς κύριε Υπουργέ, εάν τέτοιο θέμα παρουσιαστεί, όταν παρουσιαστεί, τότε να το ανοίξουμε. Γιατί εσείς προκαταβολικά και γιατί μπερδεύετε την εθνική νομοθεσία;

Επειδή είπατε - τώρα μιλάω και για το άρθρο 32 - ότι με δική τους εισήγηση, δεν είναι καθαρό, είναι δική σας η εισήγηση. Αν πράγματι θέλετε να επαναδιατυπώσουμε το άρθρο 32, εάν όντως ότι λέμε τα κόμματα θέλουν να εισακουστούν από τη μεριά της δική σας, αν θέλετε να το αφήσετε έτσι θολό όπως είναι, αφήστε το. Να ξέρετε, όμως, ότι θέτετε σε κίνδυνο ουσιαστικά την ύπαρξη τεσσάρων υγιέστατων συνεταιρισμών που εμπορεύονται πολύ συγκεκριμένα προϊόντα, μοναδικά προϊόντα και ανοίγετε ασκούς του Αιόλου για το κλείσιμό τους. Επίσης, στο άρθρο 8 λέτε για την εθελοντική εργασία και πώς πληρώνεται. Εθελοντισμός με πληρωμή μάλλον δεν υπάρχει. Και επειδή είπατε ότι θα το επαναδιατυπώσετε για δείτε το λίγο. Εθελοντισμός με πληρωμή και με έξοδα κίνησης και με έξοδα παραστάσεων και με έξοδα συνεδριάσεων, δεν συνάδουν κύριε Υπουργέ. Ή είναι εθελοντισμός ή δεν είναι. Ξεκαθαρίστε το.

Είπατε με την αντιπροσώπευση στις γενικές συνελεύσεις και ουσιαστικά λέτε στην πρώτη κατηγορία ότι πάνω από 500, δηλαδή, αν είναι 501 μπορεί να γίνουν 400. Θεωρώ ότι είναι ανώφελη αυτή η ρύθμιση, διότι στις μετέπειτα ρυθμίσεις, όταν είναι πάνω από 1000 – 1500 καταλαβαίνω ότι εκπροσωπούνται οι άνθρωποι αυτοί, αλλά για την πρώτη κατηγορία, νομίζω, ότι πρέπει να υπάρξει μια διαφορετική ρύθμιση. Αφού θεωρώ ότι τι 501, τι 400 δια αντιπροσώπου. Εγώ θα προτιμούσα να είναι τα 500 φυσικά πρόσωπα και όχι 400 με αντιπροσώπευση. Είπατε για τις θητείες, ότι περιορίζεται μόνο στον Πρόεδρο και παρόλα αυτά, κύριε Υπουργέ, βλέπω ότι θέλετε να επιμείνετε. Εγώ πιστεύω ότι άνθρωποι που εκτελούν καθήκοντα Προέδρου δεν είναι πάρα πολλοί σε πολλούς συνεταιρισμούς της χώρας μας, εσείς επιμένετε, προβλήματα θα δημιουργήσετε, όμως θα ήθελα να υπάρξει μια διευκρίνιση από πότε ισχύει αυτό. Δηλαδή, σήμερα μπορεί να υπάρχει ένας Πρόεδρος που είναι 2 – 3 θητείες, με την έναρξη της εφαρμογής του νόμου, προφανώς, αυτά μηδενίζονται και ξεκινάμε με δύο νέες θητείες. Το καταλαβαίνω εγώ, αλλά κάπου αυτό να είναι σαφές, να μη δημιουργεί προβλήματα και τριβές μεταξύ και των συνεταιριστών.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Αυτονόητο κύριε Βλάχο.

ΓΕΩΡΓΙΟΣ ΒΛΑΧΟΣ (Εισηγητής της Νέας Δημοκρατίας) : Και στα πρακτικά που το αναφέρουμε τώρα και θα καταγραφεί, αυτό το αυτονόητο βοηθάει, πολύ περισσότερο αν υπήρχε μέσα στο σχέδιο. Παρακάτω λέτε ότι το Δ.Σ. συνεδριάζει μια φορά το μήνα κ.λπ.. Έχετε πολλά πράγματα, λεπτομέρειες, για τις οποίες, σας είπα και από την αρχή, είναι θέματα που μπορεί να ρυθμίζει το καταστατικό και όχι ο νόμος.

Έρχομαι στο άρθρο 17 που αφορά τις αρχαιρεσίες. Προβλέπεται κάπου και δεν μου είναι σαφές, σε ποιο άρθρο, θέλω τη βοήθειά σας και από τους συνεργάτες σας, η παρουσία πρωτοδίκη στις γενικές συνελεύσεις. Θα έλεγα ότι εναλλακτικά και αυτό το αίτημα το έχουμε εισπράξει, να υπάρχει ή πρωτοδίκης ή ειρηνοδίκης. Να υπάρχει ένας δικαστικός δηλαδή, γιατί πολλές φορές ο πρωτοδίκης, επειδή δεν μπορεί να παρευρεθεί, καθυστερεί για μήνες τη γενική συνέλευση κάποιου συνεταιρισμού. Αν αυτό δεν κολλάει κάπου αλλού, να μπορέσει να παρευρίσκεται δικαστικός και να είναι και ειρηνοδίκης.

Έχετε πιο κάτω και επανέρχομαι, να ξεκαθαρίσει αυτό το θέμα των εφοδίων και τα υπόλοιπα, σας το είπα, κύριε Υπουργέ, αυτό θεωρώ ότι είναι σημαντικό. Σας είπα ότι ο συνεταιρισμός παράγει, μεταποιεί, εμπορεύεται τα προϊόντα του. Εδώ εσείς αφήνετε ανοικτό το να εμπορεύεται αγροτικά εφόδια, δεν θέλω και δεν λέμε αυτό να αποκλειστεί, αλλά δεν μπορεί όμως, να είναι ο κανόνας για την προμήθεια των αγροτικών εφοδίων από τους συνεταιριστές, χωρίς να υπάρχει το κίνητρο του κέρδους. Βάλτε μια ρύθμιση, αφού το θέλετε έτσι, ότι ο συνεταιρισμός θα πουλάει 10% φθηνότερα από ότι πουλάει η αγορά, ή θα πουλάει σε χαμηλότερες τιμές. Δεν μπορεί να μη δεσμεύεται για τις τιμές που θα πουλάει ο συνεταιρισμός τα αγροτικά εφόδια και να υποχρεώνουμε τους συνεταιριστές να πάνε να τα προμηθευτούν από εκεί, δεν γίνεται «μονά - ζυγά» δικά τους. Πρέπει κάτι να γίνει, σας το λέω από εμπειρία, η εμπειρία λέει αυτό που σας λέω εγώ και όχι αυτό που ρυθμίζετε εσείς.

Ουσιαστικά τελείωσε ο χρόνος, για το θέμα των αναγκαστικών συνεταιρισμών σας είπα νωρίτερα, δεν θέλω να επανέλθω. Θέλω όμως να σταθώ για λίγο σε δύο θέματα και να κλείσω. Το άλλο είναι το θέμα με την αστική αλιεία. Όντως, η κυρία πρόεδρος είπε, ότι έχουμε δεχθεί αυτές τις μέρες emails, με διαμαρτυρίες πολλών ερασιτεχνών αλιέων. Και σας είπα και επαναλαμβάνω, βεβαίως, εσείς απαλείψατε και το μήκος και την ιπποδύναμη. Και είναι σωστό, είναι λογικό, δεν καταλαβαίνω τι χρειαζόταν.

Να σας θυμίσω και νομίζω ότι δεν κάνω λάθος, ότι ο ερασιτέχνης αλιέας έχει κάποιες προδιαγραφές για να ασκεί αυτή τη δραστηριότητα, μεταξύ αυτών και την ποσότητα που μπορεί να αλιεύσει. Άρα λοιπόν δεν έχετε λόγο, να πηγαίνετε με άλλα κριτήρια να ελέγξετε. Εδώ βέβαια, πάτε να φτιάξετε ένα μητρώο, το μητρώο αυτό υπάρχει στα κατά τόπους λιμεναρχεία. Θέλετε να φτιάξετε και εσείς το Υπουργείο Αγροτικής Ανάπτυξης, θα έχετε τη δυνατότητα να το ελέγξετε; Τι θα βγάλετε δηλαδή, σκάφη τώρα να κυνηγάνε τους ερασιτέχνες αλιείς, να δείτε αν έχουν άδεια και αν έχουν εγγραφτεί στα μητρώα; Αυτό είναι δουλειά του λιμενικού, ελέγχει τη θάλασσα. Εμείς γιατί το κάναμε; Την παρανομία στη θάλασσα, θα την κυνηγάει το λιμενικό ή το Υπουργείο Αγροτικής Ανάπτυξης; Γιατί υπάρχουν προδιαγραφές.

Μετά την απάλειψη αυτών, εκτός αν εξαιρέσετε ότι μαζεύουμε τα πενηντάρικα, τα οποία τώρα τα κάνατε λιγότερα είκοσι πέντε ευρώ, για να μαζεύονται κάποια χρήματα. Αν θέλετε, οι ερασιτέχνες αλιείς κάθε χρόνο να δίνουν κάτι, ας το δίνουν, χωρίς την ταλαιπωρία, κάθε χρόνο να ανανεώνουν την εγγραφή τους σε αυτό το μητρώο. Τι θα γίνει κάθε χρόνο πριν μειώσετε το μήκος, υπάρχει περίπτωση να μεγαλώσει το σκάφος από χρονιά σε χρονιά, ή να γεννήσουν οι ίπποι; Τι ακριβώς θα γίνει, τι είναι αυτό που θα αλλάζει για να ταλαιπωρείτε έναν ολόκληρο κόσμο, για να πηγαίνει να εγγράφεται στο μητρώο.

Τελειώνω κύρια πρόεδρε. Βλέπω επίσης αυτό που γίναμε δέκτες διαμαρτυριών, με το θέμα από τις ζωοφιλικές οργανώσεις. Εκεί, όντως υπάρχει μια σύγχυση. Τι ακριβώς θέλετε να πετύχετε; Μπορείτε να μας το πείτε, για να το καταλάβουμε και εμείς γιατί δεν το καταλάβει κανένας. Και δεν μπορεί να γίνονται αυτές οι πιστοποιήσεις, με κτηνίατρο από το πουθενά. Θα είναι κτηνίατρος πιστοποιημένος, με ιατρείο. Αυτόν τον κτηνίατρο, δεν θέλουμε; Γιατί ανοίγουμε «ασκούς του Αιόλου», όπως ανοίγεται κι ένα άλλο θέμα τώρα.

Και τότε σαν Αντιπολίτευση θυμάστε, όταν ψηφίζαμε τον προηγούμενο νόμο, είχατε διαμαρτυρηθεί για τη μερική απασχόληση των γεωτεχνικών, σήμερα έρχεστε και την νομοθετείτε, και ξέρετε γιατί το κάνατε; Γιατί πολλές αγροτικές δραστηριότητες δεν χρειάζονται πιστοποίηση, δεν χρειάζονται γεωπόνο, αυτό λέει η πραγματικότητα. Και έρχεστε σήμερα, για «να χρυσώσετε το χάπι» βάζετε σήμερα το μπλοκάκι, το «περίφημο μπλοκάκι», για να βρείτε το μέσον όρο, ο μέσος όρος δεν βρίσκεται έτσι. Είναι ότι κακώς κάποιες δραστηριότητες πολλαπλασιαστικού υλικού για παράδειγμα καλλωπιστικών φυτών, γιατί το θερμοκήπιο το φυτώριο που έχει καλλωπιστικά εποχιακά φυτά, πρέπει να έχει πιστοποίηση ; Τι πιστοποίηση, πιο το πολλαπλασιαστικό υλικό; Επειδή είναι λάθος λοιπόν ο ορισμός του πολλαπλασιαστικού υλικού, σήμερα ερχόμαστε ένα χρυσώσουμε το χάπι, βάζοντας μπλοκάκι στον γεωπόνο, γιατί όλοι καταλαβαίνουμε ότι δεν χρειάζεται. Αυτή είναι η πραγματικότητα και φαντάζομαι ότι και η δική σας φίλοι και οι δικοί σας παραγωγοί, σας το έχουν μεταφέρει. Τελειώνω εδώ, κυρία Πρόεδρε, όμως κρατώ τη δυνατότητα αν χρειαστεί στη δευτερολογία να πούμε κάτι περισσότερο. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα συνεχίσουμε με τον κ. Ιωάννη Σαχινίδη, Ειδικό Αγορητή του Λαϊκού Συνδέσμου - Χρυσή Αυγή.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Κυρία Πρόεδρε, κ. Υπουργέ, κυρίες και κύριοι Βουλευτές, πριν μπω στο νομοσχέδιο, στην β΄ ανάγνωση, θα ήθελα να επισημάνω δύο πράγματα, σε ό,τι αφορά τις νομοτεχνικές βελτιώσεις που αναφέρατε. Περίμενα πράγματι να τα πείτε λίγο πιο αργά, αλλά νομίζω ότι απευθυνόσασταν σε στενογράφους, δεν προλάβαμε, οπότε θα πρέπει να μεριμνήσει η κυρία Πρόεδρος είτε να τα έχουμε όσο πιο γρήγορα γίνεται τις νομοτεχνικές βελτιώσεις ή τουλάχιστον τα αδιόρθωτα πρακτικά στις ηλεκτρονικές μας διευθύνσεις. Άκουσα με προσοχή τον κ. Βλάχο, τον Εισηγητή της Ν.Δ. και με χαρά μου διαπιστώσαμε ότι άκουγα την ηχώ τη δική μου, στη συζήτηση μας επί των άρθρων.

Συμφωνήσαμε σε αρκετά, βλέπω ότι βρίσκονται σε καλό δρόμο και μας αντιγράφουν σε αρκετά θέματα. Σε ό,τι αφορά την β΄ ανάγνωση, η δράση και η δομή των συνεταιρισμών οφείλει να εδράζεται στην αρχή της οικονομικής προόδου και προώθησης της παραγωγής με οικονομικό όφελος, λαμβανομένης υπόψην και μιας κοινωνικής πολιτικής. Για να επιτευχθούν όμως όλα αυτά και προκειμένου να αποφευχθούν πρακτικές του παρελθόντος, με διοικήσεις των αγροτικών συνεταιρισμών, οι οποίες πλούτισαν σε βάρος των αγροτών και τους τελευταίους μάλιστα να βρίσκονται κατηγορούμενοι λόγων των λοιπών οικονομικών και νομικών τους γνώσεων, απαιτήθηκε να δημιουργήσουμε ένα νομικό θεσμικό πλαίσιο το οποίο αφενός να περιορίζει τυχόν οικονομικές ατασθαλίες, αλλά αφετέρου να εξασφαλίζει ότι η παραγωγή των αγροτών θα απορροφηθεί και οι ίδιοι θα λάβουν το οικονομικό αντίτιμο που θα αντανακλά τον κόπο τους.

Όσον αφορά το άρθρο 47, το οποίο αναφέρεται στους παραγωγούς βιολογικών προϊόντων, στην παράγραφο 1, λέτε ότι επιπλέον στις αγορές παραγώγων της Περιφέρειας Αττικής και της Περιφερειακής Ενότητας Θεσσαλονίκης, μπορούν να συμμετέχουν οι παραγωγοί αγορών παραγώγων από όλη την χώρα, χωρίς προηγούμενη συμφωνία των αγορών παραγωγών. Γιατί κύριε Υπουργέ, δεν προβλέπετε κάτι αντίστοιχο και για την υπόλοιπη Ελλάδα; Δηλαδή, ένας παραγωγός βιολογικών προϊόντων ο οποίος έχει συγκεκριμένο είδος παραγωγής, προβλέπεται να μπορεί να πουλάει μόνο στις λαϊκές της Αθήνας και της Θεσσαλονίκης; Εδώ θα πρέπει να αλλάξει αυτό, όπως επίσης έρχεται σε αντιπαράθεση με το άρθρο 8, το οποίο μιλάει για τα μέλη, σκεφτείτε ότι τα βιολογικά προϊόντα αυτό το χρονικό διάστημα, είναι σε ένα πειραματικό θα έλεγα στάδιο και γνωρίζετε πολύ καλά ότι είναι λίγοι οι παραγωγοί βιολογικών προϊόντων, οπότε, αυτόματα το όριο που θέτεται για την δημιουργία αγροτικών συνεταιρισμών λειτουργεί αποτρεπτικά για τους παραγωγούς βιολογικών προϊόντων.

Και ειδικά σε Δήμους όπως είναι ο Δήμος από τον οποίο προέρχομαι, ο Δήμος Πέλλας, ο οποίος είναι από τους πολυπληθέστερους στην Ελλάδα, σκεφτείτε ότι σ' ένα μικρό χωριό, αν υπάρχουν 5 παραγωγοί βιολογικών προϊόντων, αυτό θα είναι απαγορευτικό το να μπορέσουν να δημιουργήσουν έναν συνεταιρισμό. Δεν μας καλύπτει η αλλαγή που κάνετε από 30 σε 20 μέλη, θα έπρεπε να είναι πραγματικά, όχι απλά λιγότερα, θα έπρεπε να μην υπάρχει όριο, δεν πρέπει να θέτουμε όριο. Γιατί κατ' ουσία με αυτόν τον περιορισμό ενώ, καταργείτε τους αναγκαστικούς συνεταιρισμούς, δημιουργείτε άλλους αναγκαστικούς συνεταιρισμούς και μιλάμε για αναγκαστικούς συνεταιρισμούς, οι οποίοι, ο ίδιος εσείς στη συζήτηση κατ’ άρθρο, μας είχατε ενημερώσει ότι από το σύνολο των 920 περίπου αγροτικών συνεταιρισμών που δραστηριοποιούνται, οι υγιείς ήταν οι 20.

Καταργείτε, κύριε Υπουργέ, το ένα πέμπτο αυτών των συνεταιρισμών μ’ αυτή τη διάταξη. Δεν κάνατε κάποια σοβαρή αλλαγή, σε ό,τι αφορά σ’ αυτό. Να περάσουμε στο άρθρο 46. Το άρθρο 46 στον ΕΛΓΑ. Είμαστε σύμφωνοι στην πρόσληψη εποχικού προσωπικού, αλλά το θέμα είναι εδώ το κατά πόσον λειτουργεί σωστά ο ΕΛΓΑ, κ. Υπουργέ. Πιστεύω, θα έχετε ενημερωθεί για τα προβλήματα, που αντιμετωπίζονται αυτό το χρονικό διάστημα και συγκεκριμένα σήμερα, που μιλάμε. Αγρότες αντιπροσωπευτικά από την Πέλλα και από την Ημαθία έχουν επισκεφθεί την Προϊσταμένη ΕΛΓΑ στην Ημαθία, επειδή υπάρχουν πάρα πολλά σοβαρά προβλήματα. Νομίζω ότι κανείς δεν θα φέρει αντίρρηση, στο να γίνει εποχική πρόσληψη πλεονάζοντος προσωπικού, εάν χρειαστεί, τόσο ώστε να γίνεται όσο το δυνατόν πιο γρήγορα η καταγραφή των ζημιών και η απόδοση των αποζημιώσεων.

Εδώ, όμως, υπάρχει ένα θέμα σοβαρό, κ. Υπουργέ, το οποίο δεν έχει θιχτεί από κανέναν. Είναι ο Κανονισμός του ΕΛΓΑ. Απ' ό,τι έχω ενημέρωση ο Κανονισμός του ΕΛΓΑ συντάσσεται και αλλάζει κατόπιν συνεννόησης των αγροτών με τον ίδιο τον ΕΛΓΑ. Εδώ, υπάρχουν πολλά προβλήματα. Εάν ένας παραγωγός πάει και κάνει τη δήλωση ΟΣΔΕ και δηλώσει μια συγκεκριμένη παραγωγή, μετά από τρία χρόνια που θα περιμένει, να πάρει την παραγωγή κι αν περάσουν άλλα δύο-τρία και πάθει κάποια ζημιά, εκεί θα μάθει, εάν προβλέπεται από τον Κανονισμό του ΕΛΓΑ, ν’ αποζημιωθεί ή όχι. Αυτό θεωρώ ότι είναι παράλογο, γιατί ήδη αυτά τα χρόνια, που σας ανέφερα, θα έχει πληρώσει τα ασφάλιστρα, τα οποία δεν θα δικαιούται, να τα πάρει και πίσω, γιατί απ' ό,τι ξέρω από τον Κανονισμό προβλέπεται ότι εάν πάει κλιμάκιο, το οποίο ελέγξει την παραγωγή, δεν μπορεί, να διεκδικήσει τις αποζημιώσεις του.

Εδώ, όμως, έχουμε κι ένα άλλο θέμα, που σας ανέφερα και πριν. Όπως γνωρίζετε, στην περιοχή της Πέλλας και της Ημαθίας τις τελευταίες ημέρες υπήρξε ένα μεγάλο πρόβλημα λόγω των βροχοπτώσεων. Δεν προβλέπεται, ν’ αποζημιωθούν – απ’ ό,τι με ενημέρωσαν - οι αγρότες για ακαρπία, επειδή υπάρχει καρπός επάνω, ο οποίος είναι όμως μικρός. Αντιλαμβάνεστε ότι θα πρέπει, να γίνουν άμεσα κάποιες αλλαγές, σε ό,τι αφορά στον ΕΛΓΑ και η ενημέρωση που σας ανέφερα, κύριε Υπουργέ, σε σχέση με τον Κανονισμό, την τελευταία φορά που έχει γίνει κάποια αλλαγή είναι το 2008, απ’ ό,τι με ενημέρωσαν. Αντιλαμβάνεστε ότι λειτουργεί πολύ λάθος ο ΕΛΓΑ. Θα έπρεπε, να είναι πιο ευέλικτος και θα έπρεπε, να προσέξει πολύ περισσότερο κάποια θέματα.

Επίσης, σε επανειλημμένες προσπάθειές μου για να μάθω κι εσάς τον ίδιο, κύριε Υπουργέ, προχθές σας ρώτησα και μου είπατε ότι «το παλεύουμε». Είναι προς τιμήν σας ότι το παλεύετε για το εμπάργκο από τη Ρωσία. Έχω ενημέρωση ότι οι Ιταλοί έχουν ήδη εισπράξει το 50% των αποζημιώσεων του περσινού εμπάργκο. Γιατί δεν μπορέσατε, να κάνετε κάτι αντίστοιχο κι εσείς;

Να περάσω και στο άρθρο 43. Στην παράγραφο 1 του προτεινόμενου άρθρου ρυθμίζονται θέματα, τα οποία αφορούν σε ερασιτεχνικές άδειες για τα σκάφη αλιείας, τα οποία δεν έχουν καμία απολύτως σχέση, κ. Υπουργέ, με τις διατάξεις με τους αγροτικούς συνεταιρισμούς.. Σε κάθε περίπτωση τα θέματα αλιείας, τα οποία είναι και πάρα πολλά, εμείς, ως Χρυσή Αυγή τα έχουμε αναδείξει επανειλημμένα με πλήθος ερωτήσεων, που έχουμε καταθέσει διαχρονικά. Για εμάς τα θέματα που αφορούν στη δραστηριότητα των αλιέων, αποτελούν μέγα κεφάλαιο για την ελληνική παραγωγικότητα του πρωτογενούς τομέα και όσων εργάζονται στον τομέα αυτό και δεν θα δεχτούμε σε καμία περίπτωση την πρόχειρη αντιμετώπιση του κλάδου αυτού.

Στο άρθρο 45 δεν άκουσα καμία αναφορά απ’ την πλευρά σας, κύριε Υπουργέ, σε ό,τι έχει σχέση με την παράγραφο 6. Αναφέρθηκε μόνο ο Εισηγητής της Ν.Δ.. Εδώ, θα έπρεπε, να υπάρχει πρόβλεψη γι’ αυτούς, που θέλουν, να υιοθετήσουν αδέσποτα ζώα απ’ το εξωτερικό, όπως το είχα αναφέρει. Θα πρέπει, ν’ αποφύγουμε με κάθε τρόπο τους Γερμανούς κτηνοβάτες, αλλά προκύπτει κι ένα άλλο ζήτημα, το οποίο είναι εξίσου σοβαρό. Έχει να κάνει με τα πειράματα, τα οποία ίσως κάνουν σ’ αυτά τα ζώα, τα οποία θα υιοθετήσουν. Στο άρθρο 44 ρυθμίζονται θέματα λειτουργίας της Μικτής Νομικής και Νομοτεχνικής Επιτροπής, η οποία έχει συσταθεί και συγκροτηθεί σύμφωνα με τις διατάξεις του άρθρου 25 στην παράγραφο 3 και του Νόμου 4039 του 2012 και κατ’ εξουσιοδότηση των κανονιστικών αποφάσεων στον ΟΠΕΚΕΠΕ, ο οποίος είναι ο Οργανισμός για την Πληρωμή Ελέγχου Κοινοτικών Ενισχύσεων Προσανατολισμού Εγγυήσεων.

Στο άρθρο 41, εδώ προσπαθείτε να δημιουργήσετε έναν ακόμα κρατικοδίαιτο φορέα, ο οποίος κατ΄ουσίαν δεν θα μπορέσει να εξυπηρετήσει σε τίποτα. Έχουμε ήδη, όπως ανέφερα, και στη συζήτηση επί των άρθρων κακιά εμπειρία από το ΤΑΙΠΕΔ, το οποίο γνωρίζει μόνο ένα 15%, όπως σας ανέφερα, του συνόλου της κρατικής περιουσίας. Και αυτό μάλλον είναι καλό από μια πλευρά, διότι αν γνωρίζατε και τα υπόλοιπα θα τα είχατε ξεπουλήσει και αυτά, όπως πράξατε με τα λιμάνια, τα αεροδρόμια, τον ιππόδρομο και άλλα. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΙΤΗΣ (Ειδικός Αγορητής του Κουμμουνιστικού Κόμματος Ελλάδας): Ευχαριστώ, κυρία Πρόεδρε. Τώρα, σε ό,τι αφορά στη συζήτηση κατά άρθρον δεν παραβρεθήκαμε, βέβαια και μετά τις αλλαγές που έκανε ο κ. Υπουργός επιφυλασσόμαστε να τοποθετηθούμε σε κάθε άρθρο ξεχωριστά και στην κατά άρθρον συζήτηση στην Ολομέλεια. Τώρα, είχαμε τονίσει και στην επί της αρχής συζήτηση ότι το σχέδιο νόμου που φέρνει για ψήφιση η συγκυβέρνηση για τους αγροτικούς συνεταιρισμούς πρόκειται στην ουσία για εκσυγχρονισμό και προσαρμογή της κυβερνητικής πολιτικής στη νέα ΚΑΠ στην κυριαρχία των μονοπωλιακών ομίλων, των μεγαλοαγροτών και των ομάδων παραγωγών. Δηλαδή στην παραγωγή, στην εμπορία, στη μεταποίηση, η εξαγωγή της αγροτοκτηνοτροφικής παραγωγής και την παραπέρα συγκέντρωση γης και παραγωγής, όπως επιδίωκε και η προηγούμενη απόπειρα το 2000 της κυβέρνησης του ΠΑ.ΣΟ.Κ., που άφησε εκκρεμότητες, τις οποίες δεν αντιμετώπισε στη συνέχεια ο νόμος 40 15 του 2011. Αυτές ισχυρίζεται ότι θα αντιμετωπίσει η σημερινή κυβέρνηση.

Δηλαδή τι έχουμε; Έχουμε παραπέρα θωράκιση του αστικού κράτους μπροστά στα νέα δεδομένα που διαμορφώνονται. Βέβαια, προετοιμάζετε και το έδαφος και το νομοσχέδιο είναι εργαλείο προς αυτή την κατεύθυνση, για το πέρασμα της αντιλαϊκής ηπειρωτικής καταιγίδας που έρχεται, μέσα από το τρίτο μνημόνιο, το ασφαλιστικό, το φορολογικό που φέρνετε σε λίγες μέρες. Το τρίτο μνημόνιο δηλαδή, που με όλα αυτά τα μέτρα θα δώσει τη χαριστική βολή στην φτωχομεσαία αγροτιά. Μέσα από την υλοποίηση της κοινής αγροτικής πολιτικής που πετσοκόβει τις επιδοτήσεις σε βάθος πενταετίας. Επιδοτήσεις που με την ΚΑΠ είναι εκτατικές. Δηλαδή, θα μαζευτούν στους μεγαλοαγρότες με μεγάλο κλήρο και θα ξεκληριστούν οι μικροί. Θα αλλάξει προς το χειρότερο τον ήδη αρνητικό σχεδιασμό που υπάρχει σήμερα, δηλαδή που το 20% των μεγαλοαγροτών παίρνει το 80% των επιδοτήσεων. Θα μαζευτούν με λίγα λόγια οι επιδοτήσεις σε ακόμα λιγότερα χέρια. Αυτή η κατεύθυνση του νομοσχεδίου φαίνεται ξεκάθαρα και μέσα από τα άρθρα του.

Το κυβερνητικό πρόσχημα ότι το νομοσχέδιο που συζητάμε θα λύσει προβλήματα που δημιούργησαν οι προηγούμενοι νόμοι του 2000 και 2011 είναι κοροϊδία, γιατί κινείται στην ίδια αντιαγροτική κατεύθυνση που επιβάλλει η Ε.Ε. σε κοινή αγροτική πολιτική. Η προσπάθεια που κάνετε είναι η αγωνία σας να βγάλετε λάδι την αγροκτόνα πολιτική της ΚΑΠ να περάσει στα μαλακά, γι' αυτό σπέρνετε συγχύσεις και αυταπάτες. Γιατί και εσείς έχετε ευαγγέλιο της αγροτικής πολιτικής σας, την κοινή αγροτική πολιτική. Οι όποιες αλλαγές που κάνετε πάνω στους προηγούμενους νόμους του ν. 20 10 του 2000 και του ν. 40 15 του 2011 δεν αλλάζουν στο παραμικρό τον αντιδραστικό χαρακτήρα. Δεν θίγεται ο πυρήνας της ανταγροτικής πολιτικής.

Αυτό το επιβεβαιώνει η ίδια η ζωή, όπου έχουμε καθημερινά βίαιο ξεκλήρισμα αγροτικών νοικοκυριών που περνάνε στην εξαθλίωση. Όσοι μέχρι σήμερα με χίλια ζόρια κατάφεραν να επιβιώσουν, δεν θα αντέξουν με την νέα καταιγίδα που φέρνετε. Τώρα, μέσα από την ακρόαση των φορέων μπήκαν κάποια αιτήματα από φορείς των αγροτών, από εργαζόμενους. Εμείς τα στηρίζουμε. Και ειδικότερα, ζητάμε και απόσυρση κάποιων άρθρων του νομοσχεδίου, όπως είναι το άρθρο για την αναγκαστικότητα. Έχουμε καταθέσει βέβαια και μια σειρά από τροπολογίες που δίνουν μια ανάσα στην φτωχομεσαία αγροτιά. Ιδιαίτερα, κ. Υπουργέ, καταθέτουμε μια τροπολογία που αφορά τα αγροτοδικεία, γιατί όπως το γνωρίζετε πολύ καλά και καταδικάζατε και εσείς στο παρελθόν, έχουμε μια βιομηχανία ειδικών σε όλη τη χώρα και σέρνετε αγωνιστές και αγρότες στα δικαστήρια.

Στην ίδια ρότα ποινικοποιούνται οι αγώνες όπως έκαναν και οι προηγούμενοι. Θέλετε να κάψετε τους αγώνες της αγροτιάς μπροστά στη νέα αντι-αγροτική καταιγίδα που έρχεται. Δεν θα τα καταφέρετε. Πήρατε μια απάντηση στους μεγαλύτερους αγώνες που έγιναν τις 40 ημέρες και νύχτες στα μπλόκα των αγροτών. Βέβαια, ιδιαίτερα, σε αυτή την τροπολογία ζητάμε να γίνει δεκτή, διότι ήταν και δέσμευση του κ. Πρωθυπουργού όταν τον επισκέφτηκαν τα 68 μπλόκα με το μπλόκο της Νίκαιας. Υπάρχουν και μια σειρά από άλλες τροπολογίες, όπως για παράδειγμα για τους εργαζόμενους στην ΠΑΣΕΓΕΣ. Εμείς, είχαμε τοποθετηθεί επί της αρχής και χρόνια τώρα τοποθετούμαστε για το ρόλο που έχει παίξει όλα αυτά τα χρόνια η ΠΑΣΕΓΕΣ. Συμφωνούμε με τη κατάργησή της. Ήταν η πέμπτη φάλαγγα μέσα στο κίνημα, όπως και άλλες τριτοβάθμιες οργανώσεις. Προσέφεραν ανεκτίμητες υπηρεσίες στο σύστημα.

Όμως, κύριε Υπουργέ, καταργείτε την ΠΑΣΕΓΕΣ αλλά δεν κάνετε καμία πρόβλεψη σε ό,τι αφορά αυτούς τους λίγους, δηλαδή τους 29 εργαζόμενους. Η θέση μας είναι ότι αυτοί που σήμερα θα μείνουν στο δρόμο μπορούν να απορροφηθούν από άλλες υπηρεσίες του Υπουργείο, διότι έχουν κάποια σχετική εμπειρία για να καλύψουν αυτές τις θέσεις. Επίσης, υπάρχει και μια άλλη τροπολογία που αφορά πάλι εργασιακά ζητήματα, δηλαδή εργαζόμενους στους υπό εκκαθάριση αγροτικούς συνεταιρισμούς και ενώσεις. Επίσης, ζητάμε με τροπολογία να γίνει η κατάργηση του ειδικού φόρου στην κατανάλωση του κρασιού και ιδιαίτερα στις διάφορες κατηγορίες γιατί με το νόμο που υπήρχε και τη φορολόγηση οδηγεί σε απόγνωση χιλιάδες μικρομεσαίους οινοπαραγωγούς.

Επίσης, υπάρχει μια άλλη τροπολογία που αφορά ασφαλιστικά δικαιώματα των εργαζομένων στις αγροτικές συνεταιριστικές οργανώσεις, μια και θα υπάρχει εκποίηση των περιουσιακών στοιχείων, και αυτοί οι εργαζόμενοι θα βρεθούν στο δρόμο. Κύριε Υπουργέ, κάνατε κάποιες κινήσεις τακτικής. Κάνατε δεκτά κάποια από τα αιτήματα για να θολώσετε τα νερά. Αυτή είναι η γνώμη μας. Βέβαια λύνει κάποια ζητήματα αλλά, εμείς, λέμε καθαρά ότι στη φτωχομεσαία αγροτιά δεν θα δοθεί λύση οριστική. Άρα, μέσα σ’ αυτή τη βαρβαρότητα κανένα κόμμα, καμία κυβέρνηση στο έδαφος του καπιταλιστικού μονόδρομου δεν μπορεί να σταματήσει την πορεία της καταστροφής των μεσαίων και μικρών αγροτοπαραγωγών. Κανένα μείγμα πολιτικής εντός των τειχών της Ευρωπαϊκής Ένωσης. Κατά τη γνώμη μας ο μόνος δρόμος για την φτωχομεσαία αγροτιά είναι ο δρόμος της λαϊκής συμμαχίας, της ρήξης της ανατροπής με αυτή την πολιτική της Ευρωπαϊκής Ένωσης και ρήξη με τα κόμματα που την υπηρετούν. Η πάλη για μια άλλη κοινωνία όπου ο μόχθος του αγροτοπαραγωγού, του κτηνοτρόφου, του ψαρά δεν θα συνθλίβεται από τα μονοπώλια και από το κράτος τους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κυρίες και κύριοι συνάδελφοι, με το παρόν νομοσχέδιο συζητάμε τους αγροτικούς συνεταιρισμούς και τις συλλογικές μορφές οργάνωσης των αγροτών. Οι αγροτικοί συνεταιρισμοί επιτελούν σήμερα το λόγο της ύπαρξής τους; Κοινή διαπίστωση ότι δυστυχώς πλην ελαχίστων εξαιρέσεων ένα σημαντικό εργαλείο οικονομικό, αναπτυξιακό και κοινωνικό έχει απαξιωθεί και δεν μπορεί να επιτελέσει το ρόλο του ώστε να στηρίξει τον αγρότη. Έχει κοινωνική απαξίωση. Άρα, χρειαζόταν διατάξεις εξυγίανσης και ανασυγκρότησης των συλλογικών μορφών οργάνωσης των αγροτών. Το παρόν νομοσχέδιο προσφέρει κάτι τέτοιο;

Η θέση της Δημοκρατικής Συμπαράταξης ΠΑΣΟΚ – ΔΗΜΑΡ είναι ξεκάθαρη και λέμε όχι. Και μάλιστα το παρόν νομοσχέδιο αποκαλύπτει με τον πλέον εμφανή τρόπο την αληθινή πολιτική φυσιογνωμία της συγκυβέρνησης ΣΥΡΙΖΑ – ΑΝΕΛ. Αφού, υποσχέθηκε προεκλογικά τα πάντα στους πάντες και ιδιαίτερα στον αγροτικό τομέα, σήμερα βιώνουν άλλα είτε με την υπέρμετρη φορολόγηση και με την ασφαλιστική εξόντωση είτε με τα capital control. Πραγματικά, σήμερα, έρχεται ένα νομοσχέδιο το οποίο ήταν το τελευταίο εργαλείο που διέθεταν οι αγρότες για να επιβιώσουν και δυστυχώς με το παρόν νομοσχέδιο δε δίνεται καμία ελπίδα.

Γιατί το προτεινόμενο νομοσχέδιο απέχει παρασάγγας, από τον σκοπό τον οποίο φιλοδοξεί να επιτελέσει, δηλαδή τον εκσυγχρονισμό του καθεστώτος λειτουργίας των αγροτικών συνεταιρισμών. Στην πραγματικότητα, δεν εισφέρει κανένα οραματικό, εκσυγχρονιστικό ή καινοτόμο στοιχείο. Επαναφέρουμε και επιμένουμε στην ανυπαρξία- στο σχέδιο νόμου -μέτρων εξυγίανσης των συνεταιρισμών, όπως φορολογικών και αναπτυξιακών. Ακούσαμε από τον Υπουργό, ότι «θα τα πάρουμε και όταν θα έρθει η φορολογική μεταρρύθμιση» - και αυτά τα ελάχιστα που ήταν, τα πήρε πίσω- «θα δούμε τι θα φέρουμε».

Ενώ αντίθετα, υφίστανται μέτρα διάσωσης των ιδιωτικών επιχειρήσεων και εταιριών, όπως το άρθρο 99 και τα επόμενα άρθρα του νέου πτωχευτικού κώδικα. Γιατί δηλαδή να υπάρχει ένα σαφές-σταθερό νομικό πλαίσιο εξυγίανσης των εταιρειών του εμπορικού δικαίου και να μην υπάρχει για τους συνεταιρισμούς; Τα μέτρα αυτά μάλιστα, επιβάλλεται να ληφθούν άμεσα, ώστε να σταματήσουμε και τις διαδικασίες που βρίσκονται σε εξέλιξη, των υπό-εκκαθάριση συνεταιρισμών. Η λήψη μέτρων είναι επιβεβλημένη, διότι έχουμε ηθική υποχρέωση να περισώσουμε τις παραγωγικές μονάδες των συνεταιρισμών, εγχείρημα το οποίο είχαν επιχειρήσει οι προηγούμενοι νόμοι, ενώ με το παρόν νομοσχέδιο καταργείται και αυτό.

Εγώ θα καταθέσω κυρία Πρόεδρε, μια πρόταση με νομοτεχνικές βελτιώσεις για την διαδικασία εξυγίανσης των αγροτικών συνεταιρισμών, μια και ο Υπουργός είπε να καταθέσουμε προτάσεις ή αν έχουμε προτάσεις. Με αυτά που ακούσαμε προηγουμένως, σε σχέση με τις νομοτεχνικές βελτιώσεις - τα 30 μέλη γίνονται 20 για να γίνει ένας συνεταιρισμός, για έναν γυναικείο συνεταιρισμό τα 3 γίνονται 5- δηλαδή βλέπουμε, όπως τόνισα από την αρχή, ότι υπήρξε προχειρότητα, ως προς τον σχεδιασμό του νομοσχεδίου. Έχει αλλάξει 3-4 φορές από τότε που είδαμε το πρώτο προσχέδιο. Ερχόμαστε σήμερα στο παρά πέντε, βασικές αρχές- αντί να τις αφήσουμε να τις ρυθμίζουν οι αγρότες με το καταστατικό τους- εμείς σε 2 μέρες αλλάξαμε άποψη, από 30 σε 20. Από πού προέκυψε αυτό;

Να μη γελιόμαστε και να μην χάνουμε τον χρόνο μας. Εάν δεν υπήρχε ο ν2810 και ο ν4015/2011, δεν θα είχατε- δυστυχώς- την ικανότητα να προτείνετε ένα νέο σχέδιο νόμου, όπως δεν είχατε την ικανότητα να προτείνει ένα σταθερό νομικό πλαίσιο, για τις οργανώσεις παραγωγών και τις διεπαγγελματικές οργανώσεις και παραπέμπετε στις διατάξεις και στους κανονισμούς της Ε.Ε.. Σας τόνισα, ότι ιδιαίτερα για τις διεπαγγελματικές οργανώσεις- ένας σημαντικότατος θεσμός που πρέπει να εφαρμοστεί στη χώρα μας- ο αντίστοιχος νόμος στην Ισπανία έχει 70 άρθρα και προβλέπει τη λειτουργία, το πως θα λειτουργήσουν σε τοπικό και περιφερειακό επίπεδο οι διεπαγγελματικές οργανώσεις. Εμείς εδώ έχουμε δέκα γραμμές όλο και όλο.

Συνεπώς, ο μόνος λόγος για τον οποίον δικαιολογείται η ψήφιση ενός νέου νόμου για τους συνεταιρισμούς, είναι η θέσπιση διατάξεων, όπως τόνισα από την αρχή, για την εξυγίανση και την ανασυγκρότηση των συνεταιρισμών- κάτι που δεν βλέπουμε στο συγκεκριμένο νομοσχέδιο. Είναι ένα νομοσχέδιο, όπως έχω πει και στην τοποθέτησή μου επί της αρχής, όπου 3 είναι τα κύρια διακριτά χαρακτηριστικά: Έντονος κρατισμός και παρεμβατισμός, καταλύει κάθε αυτονομία στη λειτουργία των συνεταιρισμών και είναι επίσης- σε πολλά σημεία- αντίθετο το συγκεκριμένο νομοσχέδιο, με τις βασικές αρχές και αξίες του συνεργατισμού και σε άλλα σημεία είναι και αντισυνταγματικός. Αντιθέτως, με διάθεση εξόχως παρεμβατική, το νομοσχέδιο αυτό, εισάγετε ασφυκτικούς περιορισμούς στην ελευθερία δράσης και ανάπτυξης, οικονομικής δραστηριότητας, σε έναν όπως είπα, από τους τελευταίους εναπομείναντες πνεύμονες της αγροτικής- και γενικότερα της εθνικής μας οικονομίας- δηλαδή στους αγροτικούς συνεταιρισμούς.

Ρόλος του κράτους, με ειδικότερη αναφορά στον αγροτικό τομέα, είναι η δημιουργία ενός σταθερού περιβάλλοντος ανάπτυξης, μέσα στο οποίο οι δημοκρατικοί θεσμοί θα λειτουργήσουν σύμφωνα με τις εθνικές νομικές διατάξεις, οι οποίες όμως οφείλουν να σέβονται την ευρωπαϊκή και την διεθνή έννομη τάξη και προοπτική, η οποία τους διέπει και δυστυχώς εσείς δεν πήρατε, ούτε καν την εμπειρία, από το πώς λειτουργούν στην Ε.Ε., οι συγκεκριμένοι θεσμοί. Δεν είναι δυνατόν οι νομοθετικές πρωτοβουλίες- και εν τέλει ο νομοθέτης- να αντιμετωπίζουν τους συνεταιρισμούς σαν νομικά πρόσωπα δημοσίου δικαίου.

Είναι ανεπίτρεπτο να προτείνονται διατάξεις που διαμορφώνουν νοοτροπία κρατικής κηδεμονίας και εξάρτησης, στα μέλη των συνεταιρισμών. Είναι καταστροφικό, ο νόμος να επιβάλει στον συνεταιρισμό, το πότε θα προσλάβει ένα διευθυντικό στέλεχος, με ποιες πλειοψηφίες θα εκλέγει τα όργανα διοίκησης και εσωτερικού του ελέγχου, με ποιον τρόπο θα αντλήσει κεφάλαια για την επιχειρηματική του δράση, με ποιον αριθμό μελών θα λειτουργήσει, με ποιους και με πόσους άλλους συνεταιρισμούς θα συνεργαστεί για την ανάπτυξη του και τέλος να θέτει περιορισμούς, το να συνεργαστεί με τρίτους. Πρωτάκουστο πανευρωπαϊκά. Όλα αυτά αναστέλλουν την ομαλή λειτουργία των συνεταιρισμών. Η πρόταση για υιοθέτηση των διατάξεων του νομοσχεδίου αναδεικνύει δυστυχώς το έλλειμμα γνώσης στην λειτουργία του θεσμού από τους συνταξιούχους του συγκεκριμένου νομοσχεδίου.

Θα ήθελα τώρα να πω σε σχέση με τους τους γυναικείους συνεταιρισμούς: Οι βασικές αρχές του συνεργατισμού δεν ξεχωρίζουν συνεταιρισμούς βάσει φύλου. Θέλατε να κάνετε γυναικείους συνεταιρισμούς; Μα σας είπα, υπάρχουν. Υπάρχουν οι κοινωφελείς συνεταιριστικές επιχειρήσεις με νομοσχέδιο που είχε κατατεθεί και το καταψηφίσατε το 2012 από το Υπουργείο Εργασίας. Εκεί μπορούν να ενταχθούν. Βασικές αρχές του συνεργατισμού είναι ότι δεν κάνουμε διακρίσεις στο φύλο και πολύ περισσότερο στους συνεταιρισμούς, για την ίδρυση συνεταιρισμών. Είπατε για τις δύο θητείες, ότι αυτό αφορά μόνο τον Πρόεδρο. Δηλαδή ο Πρόεδρος- διευκρίνισε κύριε υπουργέ-, θα μπορεί να είναι μετέπειτα απλό μέλος του Δ.Σ.;

Σχετικά τώρα με τους εργαζόμενους - και κατέθεσα σχετική τροπολογία για τις συνεταιριστικές οργανώσεις - με τον ν.4015 και με την παρέμβαση που έγινε τότε και πάλι βίαια για την μετατροπή των συνεταιριστικών οργανώσεων από δευτεροβάθμια οργάνωση σε αγροτικούς συνεταιρισμούς πρωτοβάθμιας βαθμίδος, χιλιάδες εργαζόμενοι έμειναν χωρίς δουλειά. Τόνισα και στην αρχή ότι προβλεπόταν εκεί για κάποια προγράμματα επανακατάρτισης και επανένταξης του ΟΑΕΔ που δεν εφαρμόστηκαν ποτέ. Παράλληλα, σήμερα που οι περισσότερες από αυτές τις οργανώσεις είναι σε εκκαθάριση οι εργαζόμενοι δυστυχώς έρχονται πέμπτοι στη σειρά κατάταξης ως προς το να πάρουν τα δεδουλευμένα και την αποζημίωσή τους, ενώ πριν από ένα μήνα για τις υπό εκκαθάριση ασφαλιστικές εταιρείες η Βουλή ψήφισε ότι οι εργαζόμενοι θα έχουν προτεραιότητα όλων των άλλων μισθωτών στις συγκεκριμένες εταιρείες.

Σύμφωνα και με την ισότητα των πολιτών απέναντι στους νομοθέτες, αναγνωρίζετε πιστεύω και εσείς ότι οι εργαζόμενοι οι συγκεκριμένοι εργαζόμενοι οι οποίοι βρίσκονται περιφερειακά ανά την χώρα όπου είναι δύσκολο να βρουν έστω και μεροκάματα ορισμένων ημερών για να συμπληρώσουν κάποια ένσημα για τα συντάξιμα τους αλλά και το πως θα πάρουν τα δεδουλευμένα που για αυτούς είναι σημαντικά ποσά για τις αποζημιώσεις, να εφαρμοστεί και εδώ και σύμφωνα με την τροπολογία την οποία καταθέσαμε- αλλά νομίζω και άλλοι συνάδελφοι- οι εργαζόμενοι να έχουν προτεραιότητα σε σχέση με τους υπόλοιπους πιστωτές.

Ως προς την κατάργηση της Π.Α.Σ.Ε.Γ.Ε.Σ: Ομολογουμένως και ίσως να νιώθουμε υπεύθυνοι όλοι μας και να το ομολογήσουμε ότι σε ένα σημείο η Π.Α.Σ.Ε.Γ.Ε.Σ τα τελευταία χρόνια δεν μπορούσε να παίξει το ρόλο της. Η διάλυση της Π.Α.Σ.Ε.Γ.Ε.Σ όμως όπως προτείνετε εδώ είναι ακόμη χειρότερη κι εγώ πραγματικά κ. Υπουργέ - και δεσμεύομαι σε αυτό εκ των προτέρων - θα έλεγα να συντάξετε μια διάταξη, η οποία θα ανασυγκροτεί το τριτοβάθμιο ιδεολογικό όργανο των συνεταιριστικών οργανώσεων και κάντε τη διάταξη αυτή, σύμφωνα με τη βούληση σας και τότε εγώ δεσμεύομαι να την ψηφίσουμε, αλλά πρέπει πρώτα να υπάρχει αυτό το τριτοβάθμιο καθοδηγητικό και ιδεολογικό όργανο των συνεταιριστικών οργανώσεων. Είπα και στην πρωτολογία μου ότι και σε χαλεπούς καιρούς ακόμη, αυτό το όργανο το σεβάστηκαν. Δεν πρέπει να ταυτιστείτε με την κατάργηση του τριτοβάθμιου συνδικαλιστικού οργάνου.

Κλείνοντας θα ήθελα να πω ότι- όπως τόνισα προηγουμένως- αυτοί που συνέταξαν το συγκεκριμένο νομοσχέδιο συγκέντρωσαν την νομοθεσία από το 1915 μέχρι και το ν.4015 σε ένα δευτερόλεπτο και επέλεξαν διατάξεις για να συντάξουν το προτεινόμενο νομοθέτημα με τη λογική ΜΟΝΑ-ΖΥΓΑ στη βάση δυστυχώς αντί-συνεταιριστικών διατάξεων. Δεν εισάγει τίποτα το καινοτόμο και πραγματικά είναι αυτό το νομοσχέδιο το οποίο θα βάλει τέλος στο συνεταιριστικό κίνημα της χώρας μας. Είναι ένας νόμος «κενός περιεχομένου» ο οποίος δημιουργεί ένα νομικό μόρφωμα που δεν είναι συνεταιρισμός.

Γι' αυτό και η Δημοκρατική Συμπαράταξη δεν μπορεί να ψηφίσει ένα νομοσχέδιο που γονατίζει τους Έλληνες αγρότες. Το έχω πει πολλές φορές και στις προηγούμενες συζητήσεις ότι το παρόν σχέδιο νόμου δεν είναι ένα νομικό σχέδιο που δέχεται μερικές τροποποιήσεις ή διορθώσεις, αλλά επιβάλλεται η απόσυρσή του και η κατάθεση ενός νέου σχεδίου νόμου που θα δίνει ώθηση στους συνεταιρισμούς για να γίνουν πιο εξωστρεφείς, θα σέβεται την αυτονομία των συνεταιρισμών, θα ρυθμίζει φορολογικής φύσεως θέματα και αναπτυξιακά και θα παράγει ένα συνολικό στρατηγικό αναπτυξιακό σχέδιο των συνεταιρισμών. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς.

Στο σημείο αυτό, η Πρόεδρος της Επιτροπής, προχώρησε στην β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Θεοπεφτάτου Αφροδίτη, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Καρά-Γιουσούφ Αϊχάν, Καφαντάρη Χαρά, Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Παπανάτσιου Κατερίνα, Σπαρτινός Κώστας, Τελιγιορίδου Ολυμπία, Ανδριανός Ιωάννης, Αραμπατζή Φωτεινή, Ασημακοπούλου Άννα - Μισέλ, Βλάχος Γεώργιος, Καρασμάνης Γεώργιος, Κασαπίδης Γεώργιος, Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Κωνσταντινόπουλος Οδυσσέας, Τζελέπης Μιχαήλ, Καραθανασόπουλος Νικόλαος, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

Το λόγο έχει η κυρία Μάρκου, Ειδική Αγορήτρια του «Ποταμιού».

ΑΙΚΑΤΕΡΙΝΗ ΜΑΡΚΟΥ (Ειδική Αγορήτρια του «Ποταμιού»): Ευχαριστώ πολύ, κυρία Πρόεδρε. Στη συνεδρίαση επί της αρχής είπα πως ο συνεταιρισμός έχει νόημα για τα μέλη του εφόσον είναι χρήσιμος, εφόσον είναι κάτι περισσότερο από ένα απλό άθροισμα των μελών του. Το ίδιο ισχύει και για το παρόν νομοσχέδιο. Μια απλή επανάληψη του ισχύοντος θεσμικού πλαισίου, προφανώς και δεν προσφέρει τίποτα στην εξυγίανση του θεσμού και την αποκατάσταση στα μάτια της κοινωνίας. Αντιθέτως, εδώ έχουμε ένα νομοσχέδιο χωρίς ξεκάθαρη στόχευση. Θέλει να ευνοήσει την ελεύθερη επιχειρηματική δράση των συνεταιρισμών; Πώς θα γίνει αυτό όταν περιορίζει τις συναλλαγές με τρίτους και όταν επιβάλει περισσότερες απαιτήσεις απ’ αυτές που ισχύουν σε οποιαδήποτε εμπορική εταιρεία;

Θέλει να εισάγει ένα αυστηρό πλαίσιο κρατικού ελέγχου και τυχόν οικονομικές ατασθαλίες; Τότε γιατί θεσπίζει εξαιρέσεις; Θέλει να υπηρετήσει τις διεθνείς αρχές τους συνεργατισμού; Τότε, γιατί εισάγει διατάξεις αντίθετες μ’ αυτές; Αυτά είναι τα ερωτήματα που παραμένουν αναπάντητα. Είπα και την Παρασκευή για τους επιτυχημένους συνεταιρισμούς και μου αντιτάξατε ότι δεν υπάρχουν, ότι μόλις 20 είναι οικονομικά βιώσιμοι. Σας ερωτώ λοιπόν: Αυτούς τους 20, τους 10, όσοι είναι, δεν πρέπει να τους κάνουμε φωτεινό παράδειγμα; Δεν πρέπει να τους ρωτήσουμε με ποιο τρόπο κατάφεραν να ξεπεράσουν τα όποια προβλήματα και να μείνουν βιώσιμοι; Ποιόν θα ρωτήσουμε, τις σφραγίδες;

Ακούσατε τι ζήτησαν κατά βάση, αλλά σ' αυτό αποφύγατε να μου απαντήσετε. Ζήτησαν ηχηρά φορολογικά κίνητρα, τόσο για τους ίδιους τους συνεταιρισμούς, όσο και για τον κάθε παραγωγό που θέλει να είναι μέλος. Εδώ έχουμε μια απλή επανάληψη των όσων ίσχυαν ήδη. Προτίθεστε στο νέο φορολογικό νομοσχέδιο να εισάγεται κάποια ρύθμιση; Σε ποια κατεύθυνση θα κινείται η παρέμβαση στο νέο φορολογικό; Με την ευκαιρία της σημερινής συνεδρίασης, θα αναφερθώ και σε κάποια σημεία που δεν πρόλαβα την προηγούμενη φορά.

Το ένα έχει να κάνει με τις άδειες ερασιτεχνικής αλιείας. Οι εκπρόσωποι των ερασιτεχνών αλιέων αναφέρουν κάποια πολύ πιεστικά επιχειρήματα σε ό,τι έχει να κάνει με τη σκοπιμότητα της συγκεκριμένης ρύθμισης. Λέτε ότι ο στόχος είναι ο έλεγχος της υπεραλίευσης. Με συγχωρείτε, αυτονόητο είναι ότι η δραστηριότητα της αλιείας, ερασιτεχνικής ή μη, υπόκειται στο τυχόν θεσμικό πλαίσιο και περιορισμούς. Ούτως ή άλλως, οι προϋποθέσεις άσκησης της ερασιτεχνική αλιείας είναι πιο περιοριστικές ως προς τα εργαλεία και τις ποσότητες. Με την εγγραφή στο μητρώο μόνο καταγραφή γίνεται. Το ζητούμενο είναι να υπάρχουν έλεγχοι ότι κάποιος ψαρεύει τις νόμιμες ποσότητες. Δεν καταλαβαίνω πώς εξυπηρετείται ο σκοπός αυτός. Είπα και την προηγούμενη φορά, ότι το μέτρο φαίνεται εισπρακτικό γιατί δεν προκύπτει με ποιον τρόπο διευκολύνει το ελεγκτικό έργο.

Το άλλο θέμα έχει να κάνει με το άρθρο 45 και, ειδικότερα, στην παράγραφο για την υιοθεσία των αδέσποτων ζώων στο εξωτερικό. Θέλω να είμαι ξεκάθαρη. Είναι σαφές ότι πρέπει να υπάρχει ιχνηλασιμότητα των αδέσποτων ζώων που δίνονται για υιοθεσία στο εξωτερικό και ότι πρέπει να λειτουργήσει το σύστημα «ΤΡΕΪΣΙΣ». Κανείς δεν επιθυμεί, ούτε το παράνομο εμπόριο, που βέβαια αυτό γίνεται κυρίως στα ζώα ράτσας και δεν αφορά τα αδέσποτα, ούτε στην κακομεταχείριση των ζώων και είναι απολύτως υποχρέωση των οργάνων του κράτους να εφαρμόζουν το νόμο και να τιμωρούν κάθε παράνομη δραστηριότητα, πόσο μάλλον όταν αφορά ανυπεράσπιστο ζώα.

Παράλληλα, είχαμε ένα πλαίσιο που, ενώ θεωρητικά επιτρέπει την υιοθεσία ζώων στο εξωτερικό, εν τοις πράγμασι δημιουργούσε προσκόμματα. Αυτό που καταλαβαίνω από τη διάταξη και διορθώστε με εάν κάνω λάθος, είναι ότι διευκολύνεται η διαδικασία της υιοθεσίας στο εξωτερικό με τη δυνατότητα να γίνεται και μέσω πληρεξούσιου. Από εκεί και πέρα εφαρμόζεται ο ευρωπαϊκός κανονισμός 576/2013 για τη μεταφορά των ζώων και όσα ορίζει. Τώρα, σε ό,τι έχει να κάνει με τις τροπολογίες που έχετε καταθέσει, καλό θα ήταν να μας τις μοιράσατε για να μπορέσουμε να τοποθετηθούμε. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Το λόγο έχει ο Ειδικός Αγορητής των Ανεξάρτητων Ελλήνων, κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων – Εθνική Πατριωτική Δημοκρατική Συμμαχία): Σας ευχαριστώ πολύ, κυρία Πρόεδρε. Είμαστε η μόνη χώρα στην Ευρώπη στην οποία το Συνεταιριστικό Κίνημα μπήκε σε λάθος βάσεις και παρουσιάζει όλα αυτά τα προβλήματα, τα οποία βλέπουμε και τα βιώνουμε όλοι μας, δηλαδή, από τους 6000 Συνεταιρισμούς στην ουσία είναι κάτω από 30 και γύρω στους 20 Συνεταιρισμούς αυτοί που έχουν μία ουσιαστική λειτουργία - μία ουσιαστική προσφορά σε αυτό που λέμε Συνεταιριστικό Κίνημα. Ενώ βλέπουμε σε όλη την Ευρώπη τους Συνεταιρισμούς να βοηθούν τον αγροτικό τομέα και τον αγρότη, είτε σε ό,τι έχει να κάνει με την παραγωγή, είτε στην επεξεργασία, είτε στην τυποποίηση, είτε στην διακίνηση και εμπορία των προϊόντων, εδώ στην Ελλάδα, οι Αγροτικοί Συνεταιρισμοί με τον τρόπο που στήθηκαν στο παρελθόν με οτιδήποτε άλλο ασχολούνταν εκτός από αυτόν, με αποτέλεσμα την συρρίκνωση - την εκμηδένιση στην ουσία του αγροτικού τομέα.

Επομένως, η προσπάθεια και η αποστολή της Κυβέρνησης, είναι, πράγματι, πολύ δύσκολη και πρέπει, «να ζωντανέψουμε» τον αγροτικό τομέα - τη γεωργία, γιατί σε αυτή κυρίως μπορούμε να ελπίζουμε για την αλλαγή της πορείας της οικονομίας μας και για να μπορέσουμε να βγούμε από την κρίση. Εγώ, κύριε Υπουργέ, πραγματικά δέχομαι θετικά όλες αυτές τις βελτιώσεις τις οποίες έχετε κάνει, γιατί είναι προς τη σωστή κατεύθυνση και δείχνει, ότι το διάλογο που κάνουμε εδώ στη Βουλή, είναι διάλογος ουσιαστικός, γόνιμος και λαμβάνετε υπόψη σας όλα αυτά που προτείνουμε.

Σε ό,τι αφορά το άρθρο 2, που αφορά τους Γυναικείους Συνεταιρισμούς. Εκεί, αυξήσατε τον αριθμό των μελών και από 3 το πήγατε στα 5. Αυτό, ήταν κάτι που το ζήτησε η Εκπρόσωπος των Γυναικείων Συνεταιρισμών, η οποία δεν είχε αντιληφθεί ότι το 3 ήταν το ελάχιστο, δηλαδή, δεν είχε κάποιο περιορισμό προς τα επάνω ο αριθμός, αλλά εν πάση περιπτώσει ικανοποιήθηκε το αίτημα της Εκπροσώπου και ανέβηκε ο αριθμός και πήγε στις 5. Σε ό,τι αφορά το άρθρο 10, όπου μειώσατε τον αριθμό των μελών σε ό,τι έχει να κάνει και με τους Αλιευτικούς Συνεταιρισμούς, αλλά και τους Συνεταιρισμούς των Αγροτών.

Πράγματι, ειδικά στους Αλιευτικούς Συνεταιρισμούς, χρειαζόταν να μειωθεί ο αριθμός, κύριε Υπουργέ, γιατί υπάρχει μία ιδιαιτερότητα σε ό,τι έχει να κάνει με τους Αλιευτικούς αλλά και τους Αγροτικούς Συνεταιρισμούς. Πραγματικά, αυτή η κίνηση είναι πολύ θετική. Τώρα, θα ήθελα να αναφερθώ στο άρθρο 22, όπου βάλατε την δημοσιοποίηση των χρήσεων και των χρηματοοικονομικών τους, την δημοσιοποίηση στον ιστότοπό τους και στον ιστότοπο του Υπουργείου. Αυτό, είναι σε θετική κατεύθυνση, γιατί πλέον είναι ανοιχτά τα χρηματοοικονομικά δεδομένα όλων των Συνεταιρισμών και ο καθένας να μπει εκεί μέσα και να ελέγξει και να πληροφορηθεί, για το πώς γίνονται οι χρήσεις και το πως διαχειρίζονται εν πάση περιπτώσει τα Διοικητικά Συμβούλια των Συνεταιρισμών τα οικονομικά τους.

Τελειώνοντας, θα αναφερθώ στο άρθρο 43 και σε ό,τι έχει να κάνει με την ερασιτεχνική αλιεία. Πράγματι, ήταν πολύ σωστή η επέμβασή σας, κύριε Υπουργέ, γιατί, ξέρετε, ότι στο παρελθόν έπεσαν και τα Λιμεναρχεία «θύματα» του Καλλικράτη. Δηλαδή, βλέπουμε σήμερα φαινόμενα σε Λιμεναρχεία, όπου έχουν να διαχειριστούν και να ελέγξουν περιοχές, τις οποίες ουσιαστικά δεν μπορούν να τις ελέγξουν. Θα σας αναφέρω ένα προσωπικό παράδειγμα γι' αυτό το θέμα. Σας ενημερώνω, ότι πριν από μία βδομάδα με επισκέφτηκαν λιμενικοί από το Λιμεναρχείο Θεσσαλονίκης, για να με ενημερώσουν για το εύρος της δραστηριότητας, δηλαδή, για αυτό που λέμε ακτίνα δράσης. Το Λιμεναρχείο Θεσσαλονίκης, ξεκινά από τον Πλαταμώνα, κύριε Υπουργέ, και τελειώνει στο δεύτερο πόδι της Χαλκιδικής.

Δηλαδή, εάν έχουν βγει οι λιμενικοί για περιπολία και έχουν πάει στο δεύτερο πόδι της Χαλκιδικής και εάν τους ειδοποιήσει κάποιος για άμεση επέμβαση στον Πλαταμώνα, αντιλαμβάνεστε, τη άμεση επέμβαση θα γίνει. Επομένως, μόνο θετικά μπορεί να δει κανείς αυτή την επέμβαση που κάνετε, γιατί έτσι όπως είχε γίνει, δηλαδή, με αυτά τα ποσά που έπρεπε να δώσει ο καθένας για να εξασφαλίσει την άδεια κ.λπ. μάλλον θα είχαμε το φαινόμενο να μην πληρώνουν άδειες και να το ρισκάρουν, επειδή δεν μπορούσαν να αστυνομεύονται τα λιμεναρχεία. Εν πάση περιπτώσει στέκομαι θετικά εδώ και εδώ κλείνω την τοποθέτησή μου. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς τον κ. Λαζαρίδη. Το λόγο έχει ο κ. Μεγαλομύστακας από την Ένωση Κεντρώων.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ξέρουμε όλοι ότι σε όλη την Ευρώπη οι συνεταιρισμοί παίζουν πολύ σημαντικό ρόλο, καθώς ενωμένος ένας τομέας μπορεί να πάει μπροστά πολύ πιο εύκολα από το να υπάρχουν ατομικές προσπάθειες. Όλα αυτά τα χρόνια στήθηκε σε λάθος βάσεις και η έννοια του συνεταιρισμού έχει συνδεθεί με κάτι αρνητικό. Έρχεστε με αυτό το σχέδιο νόμου να διορθώσετε όλα αυτά και εμείς χαιρόμαστε πραγματικά που προσπαθείτε να το κάνετε αυτό. Βέβαια, θα έπρεπε να έχει γίνει με ευρύτερη συνεργασία με τους φορείς και να υπάρχει καλύτερος σχεδιασμός και μεγαλύτερη θέληση να αφουγκραστείτε την κοινωνία και συγκεκριμένα τους αγρότες και τον αγροτικό τομέα ολόκληρο.

Είδαμε ότι οι νομοθετικές βελτιώσεις που κάνετε ήρθαν μόλις σήμερα και αυτές προφορικά. Πιστεύουμε ότι θα έπρεπε να μας έχετε ειδοποιήσει νωρίτερα έτσι ώστε να μπορέσουμε να τις μελετήσουμε. Δυστυχώς, αυτό δεν έγινε. Κάποιες από αυτές λύνουν κάποια θέματα, όπως αυτό που ανέφερε ο κ. Λαζαρίδης σχετικά με τις άδειες της ερασιτεχνικής αλιείας και των σκαφών και τις προδιαγραφές που αυτά πρέπει να έχουν. Υπάρχουν και κάποιες άλλες που δεν νομίζω ότι έχουν κάποια ουσιαστική σημασία. Ας πούμε τα 3 μέλη που έγιναν 5 δεν νομίζω ότι επιφέρει κάποια αλλαγή, ούτε τα 30 μέλη που μειώθηκαν στα 20 ώστε να συνίσταται συνεταιρισμός, είναι μεγάλη διαφορά. Πιστεύουμε ότι θα έπρεπε να μειωθεί και άλλο ο αριθμός. Επίσης, βλέπουμε ότι δεν υπάρχει κάποια πρόβλεψη για τους υπαλλήλους των συνεταιρισμών, οι οποίοι θα κλείσουν και καλώς θα κλείσουν γιατί κάποιοι αποτελούν μόνο σφραγίδες. Ίσως θα έπρεπε να μεριμνήσουμε και για αυτούς τους ανθρώπους, ειδικά σε μια τέτοια περίοδο που ζούμε και ξέρετε καλύτερα από μένα πώς είναι ο κόσμος.

Στη συνέχεια θέλω να αναφερθώ στο άρθρο 45 που αφορά τα αδέσποτα, καθώς υπήρξε μεγάλη κινητικότητα από τους φορείς. Εξάλλου, με δική μου πρωτοβουλία και έπειτα από δική μου επιμονή προσκλήθηκε αυτός ο φορέας. Είχα μεγάλη επικοινωνία. Υπάρχουν δύο πόλοι αυτή τη στιγμή. Πιστεύω ότι πρέπει να υιοθετήσουμε σίγουρα το ευρωπαϊκό δίκαιο, να υπάρχει καλύτερη μελέτη, γιατί άκουσα πάρα πολλά τις τελευταίες ημέρες και να εναρμονιστούμε σύμφωνα με αυτό, πάντα με γνώμονα να λυθεί αυτό το πρόβλημα που βλέπουμε ότι μαστίζει όλη την Ελλάδα. Ευχαριστώ πολύ. Τα υπόλοιπα θα τα πούμε στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Νικόλαος Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Η ουσία του αγροτικού προβλήματος βρίσκεται στα εξής ερωτήματα, κατά τη γνώμη μου: Τι θα παράγω, πώς θα παράγω, πού θα πουλήσω, σε ποιες τιμές και με ποια προοπτική επιβίωσης στο άμεσο και το απώτερο μέλλον. Αυτά πρέπει να απαντηθούν. Απαιτείται ένα εθνικό σχέδιο αναζωογόνησης και ανάπτυξης της υπαίθρου με θεμέλιο τους δημοκρατικούς συμμετοχικούς συνεταιρισμούς. Σχέδιο που θα αποσκοπεί -και αυτό καταθέτουμε σήμερα- στην ολόκληρη ανάπτυξη της υπαίθρου με συγκεκριμένα μέτρα κοινωνικής προστασίας, βελτίωσης των συνθηκών ζωής στο χωριό και του εισοδήματος των αγροκτηνοτρόφων. Σήμερα περισσότερο παρά ποτέ, χρειάζεται να ανακαλύψουμε πάλι τον όρο «συνεταιρισμός» και τι σημαίνει για ένα ριζοσπαστικό αγροτικό κίνημα.

Είναι ώριμη και επιτακτική ανάγκη, να υπάρξει ένα νέο νομοθετικό πλαίσιο, ένας νέος καταστατικός χάρτης για τους συνεταιρισμούς, με θεμελιώδη χαρακτηριστικά την δημοκρατική συμμετοχή και λειτουργία, την καθιέρωση απλής αναλογικής σε όλες τις βαθμίδες εκπροσώπησης και δεύτερον, τον παραγωγικό προσανατολισμό τους, όπως συμμετοχικούς, προμηθευτικούς, γυναικείους, παραδοσιακούς, κλαδικούς κ.α. Βασικά προβλήματα των αγροτικών συνεταιρισμών. Ποια είναι τα βασικά προβλήματα των συνεταιριστικών οργανώσεων, χωρίς να μηδενίζουμε ή να υποτιμούμε τα όποια θετικά βήματα έχουν γίνει, ωστόσο αποτελούν την εξαίρεση και όχι τον κανόνα;

Συγκεκριμένα, οι αγροτικοί συνεταιρισμοί θα μπορούσαν να αποτελέσουν βασική λύση στη στήριξη των μικρομεσαίων παραγωγών, βρίσκονται όμως, σε πλήρη απαξίωση από τους αγρότες, αλλά η κοινωνική πολιτική είναι ιμάντας του δικομματισμού και στην ύπαιθρο χώρα και προθάλαμος κυβερνητικών και βουλευτικών θέσεων. Η πλειοψηφία των συνεταιρισμών έχει οδηγηθεί σε πλήρη χρεοκοπία, τα χρέη τους είναι τεράστια, πολλοί συνεταιρισμοί οδηγούνται σε πλειστηριασμούς των περιουσιακών τους στοιχείων. Το κράτος στήριζε όλα αυτά τα χρόνια αυτούς τους συνεταιρισμούς, αλλά με πελατειακές σχέσεις. Η ανάδειξη των διοικήσεων με το υπάρχον εκλογικό σύστημα, αναπαράγει αυτό το συγκεκριμένο μοντέλο ανάπτυξης.

Οι συνεταιρισμοί για να παίξουν τον ιστορικό και προοδευτικό τους ρόλο, χρειάζονται συγκεκριμένο πλαίσιο μπροστά στον έντονο ανταγωνιστικό περιβάλλον, που δημιουργεί η νεοφιλελεύθερη παγκοσμιοποίηση, σε συνδυασμό με τις οδυνηρές συνέπειες της αναθεωρημένης ΚΑΠ, γίνεται αναγκαία η ριζική στροφή στην ασκούμενη πολιτική για τους αγροτικούς συνεταιρισμούς. Ειδικότερα, οι αγροτικοί συνεταιρισμοί χρειάζονται να κρατήσουν τον κόσμο στην ύπαιθρο και για την αναζωογόνησή τους, θα πρέπει να φροντίσουν για την διατροφική επάρκεια της χώρας με υγιεινά και ποιοτικά προϊόντα.

* Να αποτελούν λύση για τη στήριξη των μικρομεσαίων γεωργοκτηνοτρόφων.
* Να είναι συνεργάσιμοι μεταξύ τους και σε όλα τα επίπεδα.
* Να παρεμβαίνουν σε ολόκληρο το φάσμα παραγωγής, επεξεργασίας, τυποποίησης και εμπορίας.
* Να παρεμβαίνουν το ποσοστό αγροτικών προϊόντων.
* Να διαχειρίζονται τα προϊόντα για λογαριασμό των παραγωγών.
* Να διαμορφώνουν δημοκρατικό πλαίσιο λειτουργίας και ανάδειξης διοικήσεων τους.
* Να σταματήσουν να λειτουργούν ως ιμάντες υλοποίησης κυβερνητικών επιλογών και ασχολούνται μόνο με την εξυπηρέτηση συμφερόντων των αγροτών.
* Επίσης, ακομμάτιστοι, να εκπροσωπούν το σύνολο των αγροτών.
* Να είναι αυτοδύναμη μερίδα, ώστε να αποφασίζουν τα μέλη.
* Να είναι δυναμικοί για να αξιοποιήσουν την παραγωγή των μελών τους.
* Στους κόλπους του ενιαίου συνεταιρισμού μπορούν να αναπτύσσονται κλαδικές, άλλες οργανώσεις και άλλες μορφές τους.
* Οι οικονομικές επιχειρήσεις των μελών τους, να είναι παρόντες σε όλα τα κέντρα λήψης αποφάσεων.
* Να εξασφαλίζουν την αναγκαία στελέχωση με ικανό και επαγγελματικό προσωπικό και επαγγελματικά κριτήρια.
* Να είναι σύγχρονοι για να παρέχουν υπηρεσίες σε όλα τα μέλη τους, εναλλακτικό εμπόριο με φορείς καταναλωτών διαφόρων συλλογικοτήτων.
* Χρηματοδότηση με ευνοϊκούς όρους για επενδύσεις και βελτίωση των υποδομών.
* Κοινωνική η αλληλέγγυα οικονομία και οικονομικές μονάδες ειδικού και κοινωνικού σκοπού.

Για να γίνουν πράξη όλα αυτά, πρέπει και πιστεύω, ότι χρειάζεται συλλογική και αγωνιστική δράση, συσπείρωση των αγροτών στον γεωγραφικό τους και κλαδικό τους χώρο, ώστε να βλέπουν τα προβλήματα και να διαχειρίζονται τις τύχες μόνοι τους. Αυτό είναι ένα άρθρο, το οποίο είχα γράψει το 2009 και τώρα σαν Κυβέρνηση του ΣΥΡΙΖΑ, ερχόμαστε τώρα να τα πραγματοποιήσουμε. Τα όνειρα παίρνουν εκδίκηση. Είμαστε εδώ για να υλοποιήσουμε την αναγέννηση του συνεταιριστικού κινήματος. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε, κ. Παπαδόπουλε. Το λόγο έχει η κυρία Κεφαλογιάννη.

ΟΛΓΑ ΚΕΦΑΛΟΓΙΑΝΝΗ: Στη προηγούμενη τοποθέτησή μου, πριν από λίγες μέρες στην Επιτροπή, επισήμανα ότι το προτεινόμενο σχέδιο νόμου δεν λαμβάνει σοβαρά υπόψη τη φύση και την οικονομική λειτουργία του θεσμού και αγνοεί τις πραγματικές και σύγχρονες ανάγκες των συνεταιρισμών. Δεν λύνει προβλήματα, είναι έντονα αντιαναπτυξιακό, εχθρικό στην ιδιωτική πρωτοβουλία, στην υγιή επιχειρηματικότητα και την συνεταιριστική συνεργασία. Είναι άκρως παρεμβατικό στη λειτουργία και την αυτονομία τους, από επιχειρήσεις ιδιωτικού δικαίου, έρχεται να τις μετατρέψει σε επιχειρήσεις δημοσίου δικαίου.

Πρόκειται, δηλαδή, συνολικά για μια προσπάθεια ποδηγέτησης του συνεταιριστικού κινήματος και θεσμικής κατάλυσης, καθώς τα επιμέρους άρθρα του σχέδιο νόμου παρεμβαίνετε ωμά στην εσωτερική λειτουργία των συνεταιριστικών οργανώσεων, για παράδειγμα, τις εκλογές, σταυροί προτίμησης, ποσόστωση γυναικών, προσωπική ευθύνη, θητεία προέδρων στο Δ.Σ. κλπ.. Κατάπληξη, μάλιστα, μας προκάλεσε η τοποθέτηση του κ. Υπουργού, την περασμένη Πέμπτη, ο οποίος μας είπε ότι «στόχος της Κυβέρνησης είναι να βάλει το πλαίσιο για την αναγέννηση των συνεταιρισμών». Να υποθέσω, ότι είναι η ίδια αναγέννηση, που έχετε φέρει και στα άλλα πεδία της πολιτικής.

Αυτά μπορούσατε να τα λέτε μήνες πριν, όταν θέλατε να πάρετε την ψήφο των πολιτών, γι’ αυτό πρέπει να προσέχετε τι λέξεις χρησιμοποιείτε, ειδικά όταν τα πεπραγμένα σας είναι καταστροφικά όλο το διάστημα αυτών των 15 μηνών που κυβερνάτε και απολύτως αναντίστοιχα με αυτά που λέγατε και συνεχίζετε να λέτε. Θα έλεγα, ότι είναι καλό να μην υποτιμάτε τη νοημοσύνη των Ελλήνων αγροτών και αγροτισσών, γιατί αρκετά ψέματα τους έχετε πει και πρέπει να μάθετε να ακούτε, έστω και τώρα και άλλες απόψεις, τις απόψεις τις δικές μας και να ασχοληθείτε σοβαρά και με τις παρατηρήσεις των φορέων και αφήστε στην άκρη τις μικροκομματικές σκοπιμότητες και τις υπερφίαλες ιδεολογικές αναλύσεις, αν βέβαια ενδιαφέρεστε πραγματικά να κάνετε κάτι σοβαρό στην πράξη για την ενδυνάμωση του θεσμού και συνολικά για τον πρωτογενή τομέα, που αποτελεί έναν από τους βασικούς πυλώνες για την μετάβαση της πατρίδας μας σε αναπτυξιακή τροχιά.

Θα ήθελα να αναφερθώ επιγραμματικά σε κάποια άρθρα του νομοσχεδίου.

Στο άρθρο 4 ήδη έχετε κατεβάσει τον αριθμό των μελών σε 20, αλλά θέλω να σας πω ότι η πρακτική σε άλλα κράτη της Ε.Ε., είναι άλλη, το πολύ με 10 μέλη. Σε αυτό θα θέλαμε μια απάντηση, γιατί εσείς έχετε τη λογική αυτή.

Στο άρθρο 7 δεν καταλαβαίνουμε γιατί πρέπει να ορίζετε μέχρι πότε θα πρέπει να εγγράφονται νέα μέλη πριν τις αρχαιρεσίες.

Στο άρθρο 8 παρ. 4, καθορίζεται πώς θα αποφασίζεται η απαλλαγή από την απόδοση του 80% της παραγωγής. Δεν θα έπρεπε να αφήνεται ο καθορισμός της απαραίτητης απαρτίας και πλειοψηφίας στο καταστατικό;

Στο άρθρο 12 παρ. 7. Υποχρεώνετε τους αγροτικούς συνεταιρισμούς με περισσότερα από 500 μέλη, εφόσον συγκροτούσαν αντιπροσωπευτική γενική συνέλευση περίπου από 400 μέλη. Πρακτικά αυτό είναι ανώφελο.

Στο άρθρο 16, ούτως ή άλλως έχετε κάνει τις αλλαγές.

Στο άρθρο 17 παρ. 3, καθορίζει τις σταυροδοσίες στο 1/3, δηλαδή, επί 10 μελών μπορεί να τεθούν 3 σταυροί και με το ελάχιστο τρία μέλη ένας σταυρός, οπότε προκύπτει φανερά η υπόθεση δημιουργίας Δ.Σ. με περιορισμένη αντιπροσωπευτικότητα. Αυτός είναι ένας τρόπος για να επιβάλλετε ένα κομματικό εκλογικό σύστημα. Αυτό θέλω να μας το εξηγήσετε.

Στο άρθρο 23 παρ. 2, δεύτερο εδάφιο, βάζετε φραγμούς στην συναλλακτική δραστηριότητα του συνεταιρισμού με τρίτους, υποχρεώνοντάς τους καταστατικά να καθορίζουν τον όγκο των συναλλαγών του συνεταιρισμού με τους τρίτους σε σχέση με τα μέλη του. Σε ποιο εμπορικό νομικό πρόσωπο υπάρχει παραπλήσια διάταξη;

Άρθρο 31, νέα μορφώματα χωρίς να καθορίζει εάν έχουν εμπορική ή όχι ιδιότητα και εφόσον έχουν, σε ποιο βαθμό διαφέρουν από τις ΕΑΣ και ΚΕΣΕ του νόμου 2810/2000. Έχουμε πολλά ακόμα, είναι πάρα πολύ δύσκολο σε τόσο λίγο χρόνο να πούμε για όλα τα άρθρα. Θέλω να σας πω όμως, ότι η Νέα Δημοκρατία, η παράταξή μας, διαχρονικά στηρίζει το υγιές συνεταιριστικό κίνημα της χώρας. Ιστορικά με πρωτοβουλίες μας έχουμε προστατεύσει την αυτονομία και τη φιλελεύθερη λειτουργία των συνεταιρισμών με κεντρικό γνώμονα τη διαφύλαξη των συμφερόντων των αγροτών και των αγροτισσών και στόχος της παράταξής μας είναι η δημιουργία ενός νομικού πλαισίου με σεβασμό στις συνταγματικές επιταγές, στις διεθνείς και ευρωπαϊκές συνεταιριστικές αρχές για τη νέα γενιά των συνεταιρισμών που θα εκφράζουν τις δυνάμεις της δημιουργίας, της υγιούς επιχειρηματικότητας και της παραγωγής.

Για εμάς, ο ρόλος του κράτους πρέπει να περιορίζεται στη θεσμική εποπτεία και στον έλεγχο της νομιμότητας και όχι στη χειραγώγηση της εσωτερικής λειτουργίας του θεσμού. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Ευχαριστώ πολύ κυρία Πρόεδρε. κυρίες και κύριοι συνάδελφοι, συζητάμε ένα νομοσχέδιο για τους αγροτικούς συνεταιρισμούς. Πρέπει να γίνει σαφές και κατανοητό σε όλους μας ότι οι συνεταιρισμοί δεν είναι εταιρείες, δεν είναι Α.Ε. του εμπορικού δικαίου, δεν είναι προσωπικές εταιρείες, δεν υπάγονται στο νόμο περί συνεταιρισμών, γι’ αυτό πάντα διαχρονικά, υπάρχει χωριστός νόμος. Είναι εθελοντικές ενώσεις προσώπων που στόχο έχουν τη δημιουργία οικονομιών κλίμακος με προστασία στους μικρούς παραγωγούς και στους παραγωγούς, οι οποίοι δεν έχουν τη δυνατότητα, λόγω οικονομικού μεγέθους, να συστήσουν εμπορικές εταιρείες του εμπορικού κώδικα.

Μετά το ν. 4015, ο οποίος καταδικάστηκε από τους συνεταιριστές και γι’ αυτό ήταν και βραχύβιος, έχει δημιουργηθεί ένα μεγάλο κενό και να ήταν μόνο αυτό, καλά θα ήταν, αλλά έχουν δημιουργηθεί και μια σειρά δυσλειτουργιών. Το παρόν σχέδιο νόμου ξαναφέρνει τις αρχές του συνεταιρισμού πάλι με νόμο στη χώρα. Το ένα μέλος, η μία μερίδα, η μία ψήφος, είναι βασική αρχή του συνεταιρισμού από τις καταστατικές του αρχές.

Επίσης, έρχονται διατάξεις μέσα στο παρόν σχέδιο νόμου που σπάζουν καθεστωτικές αντιλήψεις των συνεταιρισμών και γι’ αυτό σε πολλές περιπτώσεις, είδαμε τις αντιδράσεις που είδαμε. Το 1/3 στη σταυροδοσία, όπως και οι δύο θητείες, όπως τροποποιήθηκε από τον Υπουργό, στη θητεία του Προέδρου σπάζουν και έρχονται να απαντήσουν ακριβώς σε αυτές τις καθεστωτικές αντιλήψεις. Οι αλλαγές που έγιναν στο παρόν σχέδιο νόμου, έτσι όπως παρουσιάστηκαν σήμερα, είναι ευπρόσδεκτες και προέκυψαν μέσα από μια εξαντλητική συζήτηση, η οποία είχε μια σειρά θεσμούς, συνεταιριστές, νέους ανθρώπους, πετυχημένους συνεταιρισμούς και φορείς που θεωρώ ότι πρώτη φορά υπήρξε τέτοια δημοκρατικότητα κατά τη διαδικασία.

Το άρθρο 6, το οποίο έχει σχολιαστεί αρκετά, αναφέρεται στα μέλη επενδυτές. Τα μέλη επενδυτές έχουν τη δυνατότητα να αγοράσουν μετοχές που καθορίζονται στο καταστατικό του κάθε συνεταιρισμού χωρίς δικαίωμα ψήφου, χωρίς εκλέγειν και χωρίς εκλέγεσθαι. Άρα, δεν υπάρχει κανένας λόγος να φοβάται κανένας ή να τίθενται αντιδράσεις από καμία πλευρά για τη λειτουργικότητα της ύπαρξης αυτής της καινοτομίας θα έλεγα. Πρόκειται για χρήμα, για ένα δανεισμό ο οποίος παρακάμπτει το τραπεζικό σύστημα. Θεωρώ ότι είναι ένα πολύ υγιές μέτρο, μια πολύ υγιής καινοτομία για τους συνεταιρισμούς, γιατί έτσι οι άνθρωποι που θέλουν πραγματικά να στηρίξουν τους συνεταιρισμούς έχουν τη δυνατότητα να το κάνουν μέσω αυτού.

Τελειώνοντας, το άρθρο 47 αναφέρεται στις αγορές παραγωγών. Θεωρώ ότι κάποιες νομοτεχνικές βελτιώσεις, κάποιες παρεμβάσεις θα πρέπει να γίνουν και εκεί. Δημιουργείται ένας θεσμός ο οποίος προέρχεται από λαϊκή απαίτηση, πραγματικά αφουγκραζόμενοι τη βάση, νομίζω αφού δημιουργείται τώρα θα πρέπει να δημιουργηθεί κατά τον καλύτερο τρόπο. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαντορινιός.

ΝΕΚΤΑΡΙΟΣ ΣΑΝΤΟΡΙΝΙΟΣ: Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα είναι σίγουρα ένα ουσιαστικό βήμα για την παραγωγική ανασυγκρότηση της χώρας. Με το νομοσχέδιο αυτό επαναχαράσσουμε την έννοια του συνεταιρισμού, όπου τόσο συκοφαντήθηκε από τις λογικές κομματικοποίησης σε όλη την περίοδο της μεταπολίτευσης, τις οποίες όλοι τις γνωρίζουμε. Είναι τουλάχιστον προκλητικό αυτοί που κατέστρεψαν το συνεταιριστικό κίνημα σήμερα να έρχονται και να κουνούν το δάκτυλο.

Σε επιμέρους ζητήματα, κύριε Υπουργέ, θεωρώ ότι για τις νησιωτικές περιοχές ιδίως, το έχουμε ζητήσει, πρέπει να είναι περαιτέρω η μείωση των μελών που μπορούν να ιδρύσουν έναν συνεταιρισμό, διότι όπως καταλαβαίνετε σε μικρά νησιά αυτοί οι αριθμοί πιθανόν και να μην μπορούν να συγκεντρωθούν ή εναλλακτικά να υπάρχει και η δυνατότητα διανησιωτικών συνεταιρισμών. Στο άρθρο 10 στην παρ. 1, όπου αναφέρεται η ευθύνη των μελών του συνεταιρισμού για τις υποχρεώσεις προς τρίτους προτείνω να προστεθεί «και προς το ελληνικό δημόσιο πλην των παρακρατούμενων φόρων». Αυτοί, δηλαδή, όπως είναι ο Φόρος Μισθωτών Υπηρεσιών ή ο ΦΠΑ.

Στο άρθρο 33 πρέπει να διευκρινιστεί αν οι υφιστάμενες ανώνυμες επιχειρήσεις των συνεταιρισμών, όπως στη δική μας περίπτωση είναι η ΚΑΪΡ Α.Ε. στην περίπτωση της Ρόδου, θα πρέπει υποχρεωτικά να μετατραπούν σε αγροτικές εταιρικές συμπράξεις. Στην περίπτωση αυτή θα πρέπει να δοθεί η δυνατότητα συμμετοχής σε αυτές με μεγαλύτερο ποσοστό ενός συνεταιρισμού. Στην περίπτωση, ιδιαίτερα της ΚΑΪΡ, συμμετέχει με 96,24 ο αγροτικός συνεταιρισμός Ρόδου και το ελληνικό δημόσιο. Άρα, θα πρέπει σε αυτή την περίπτωση να δοθεί η δυνατότητα να συμμετέχει με μεγαλύτερο ποσοστό ο αγροτικός συνεταιρισμός και να είναι δυνατή και η συμμετοχή του ελληνικού δημοσίου. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Κυρία πρόεδρε, κ. Υπουργέ, κύριοι συνάδελφοι, είναι κατανοητό από όλους πλέον, ότι για να εξασφαλίσουμε την επιβίωσή της χώρας, πρέπει να δώσουμε ειδικό βάρος πάνω στην αγροτική παραγωγή. Φτάσαμε την αγροτική παραγωγή από 20% του Α.Ε.Π., σήμερα να είναι κοντά στο 3% του Α.Ε.Π. μαζί με την αλιεία. Αυτό το ποσοστό πρέπει να υπερδιπλασιαστεί, για να προσεγγίσουμε στη διατροφική αυτάρκεια της χώρας.

Και βέβαια στο 3,8% στη συρρίκνωση της αγροτικής παραγωγής, δεν φτάσαμε με την καταστροφική πολιτική αυτής της Κυβέρνησης, που όπως μας είπε η προηγούμενη συνάδελφος της Ν.Δ., μάλλον άλλοι φταίνε, ότι φτάσαμε σε αυτή τη συρρίκνωση της αγροτικής παραγωγής. Η οικονομία του άκρατου ανταγωνισμού των πολυεθνικών τύπου «Monsanto» μπορεί να μας οδήγησε σε αντίθετη κατεύθυνση. Για το κάθε φορά τι πάω το καμπανάκι για τις συμφωνίες που πρέπει να δούμε σοβαρά. Οι αγροτικοί συνεταιρισμοί θα είναι πραγματική άμυνα, απέναντι σε αυτή την κατεύθυνση.

Με τη σημερινή παρέμβαση, κύριε Υπουργέ, κάνατε αρκετές βελτιώσεις, νομίζω όλες σε θετική κατεύθυνση, κι έτσι πρέπει να γίνεται, γι' αυτό υπάρχει ο διάλογος, γι' αυτό ακούμε τους φορείς, είναι διαδικασίες αυτές το Κοινοβούλιο και πολύ σωστά μειώσατε τον αριθμό από το άρθρο 4, από 30 σε 20. Εγώ προβληματίζομαι μήπως, όπως είπε και ο συνάδελφός, εκφράζοντας τις ανησυχίες της νησιωτικής Ελλάδος, μήπως θα πρέπει ακόμα να μειώσετε τον αριθμό αυτό και δεν ξέρω αν υπάρχει πρόβλημα, αν το μειώσουμε, ποιο είναι το σκεπτικό;

Επίσης, καλά κάνετε και περιορίσατε τις δύο θητείες μόνο στους προέδρους, όχι στα μέλη των διοικητικών συμβουλίων. Συνεχίζω να έχω προβληματισμό, ως αναφορά τους αναγκαστικούς συνεταιρισμούς. Έχω παράπονα ,ειδικά από την Κοζάνη, για τον κρόκο Κοζάνης και βεβαίως για τους μαστιχοπαραγωγούς της Χίου. Έχω την εντύπωση, ότι δεν έχω πειστεί ακόμα, αν θα πρέπει να καταργηθούν αυτές, έχω επιφυλάξεις.

Επίσης εκείνο που δεν άκουσα, ήταν για ένα αίτημα των παραγωγών βιολογικών προϊόντων. Για ξεχωριστές λαϊκές αγορές, όπως είκοσι χρόνια τώρα είναι ένας πετυχημένος θεσμός και συνεχίζεται. Όπως είναι διατυπωμένο το νομοσχέδιο, φαίνεται ότι είναι σαν να ενοποιούνται οι λαϊκές αγορές και ότι δεν θα είναι ξεχωριστές αγορές βιολογικών προϊόντων, ας ξεκαθαριστεί αυτό, δεν ξέρω αν υπάρχει διαφορετική άποψη.

Επίσης έχω καταθέσει κ. Υπουργέ, μια τροπολογία για την απαγόρευση αιχμαλωσίας κητωδών, για τα δελφίνια. Αυτό είναι βασικά προσαρμογή στην ευρωπαϊκή και διεθνή νομοθεσία. Επίσης για τα θέματα που έχουν θέσει οι φιλοζωικές οργανώσεις πέρα από αυτό το πρωτοβάθμιο σωματείο που ήλθε εδώ , πάρα πολλές ομοσπονδίες πλέον, επικοινώνησαν μαζί μου, οι οποίες υποστηρίζουν το αίτημα το να μπει και να μπορεί να γίνεται η υιοθεσία αυτών των ζώων. Τελικά νομίζω και εγώ έχω καταλήξει στο συμπέρασμα, ότι πρέπει να προχωρήσουμε σ' αυτό το άρθρο που έχει μπει ήδη στο νομοσχέδιο. Αυτά και ευχαριστώ πολύ κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Ο κ. Μηταράκης έχει ζητήσει το λόγο.

ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ: Απλά μια ερώτηση και μια διευκρίνιση προς τον κ. Υπουργό. Έχει κατατεθεί μια τροπολογία, μια και αναφέρθηκε στην αναγκαστικότητα, η 3, 35 γενικός, 38 ειδικός για τη διατήρηση της αναγκαστικότητας. Προτίθεστε να τη δεχθείτε αυτή την τροπολογία, κ. Υπουργέ; Απλώς, για να το ξέρουμε για τις τοποθετήσεις.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Να απαντήσω. Δεν έχω πάρει και τι να σας απαντήσω; Ούτε καν το περιεχόμενο δεν ξέρω.

ΠΑΝΑΓΙΩΤΗΣ (ΝΟΤΗΣ) ΜΥΤΑΡΑΚΗΣ: Έχει πάει στο νομοθετικό από προχθές, όπως προβλέπεται και έχει πάρει αριθμό, φαίνεται κυρία πρόεδρε, δεν έχει πάρει ο κ. Υπουργός αυτό το πακέτο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Συζητάμε για τη δεύτερη ανάγνωση τώρα, τα άρθρα του νομοσχεδίου, από κει και πέρα για τις τροπολογίες στην Ολομέλεια.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Κασαπίδης.

ΓΕΩΡΓΙΟΣ ΚΑΣΑΠΙΔΗΣ: Ευχαριστώ κυρία πρόεδρε. Κύριε Υπουργέ, παρά τις αλλαγές που κάνατε, το πνεύμα του σχεδίου νόμου δεν το επηρεάζετε κατά το ελάχιστον, τουλάχιστον εμείς το αναδείξαμε ως προς τον παρεμβατικό του χαρακτήρα «εν αντιθέσει με το πνεύμα, του συνεταιρίζεσθαι», που προϋποθέτει την ελεύθερη βούληση και συμμετοχή και δημοκρατική συμμετοχή των παραγωγών χωρίς καμία εξωτερική παρέμβαση. Ωστόσο κάποια ερωτήματα υφίστανται αναπάντητα, που σχετίζονται και με ιδεολογική προσέγγιση, σε σχέση με αυτό που εκφράζεται ο ΣΥΡΙΖΑ.

Για παράδειγμα, κάνατε αγώνα και ως παράταξη, αλλά και ως πρόσωπα, σχετικά με την πλήρη απασχόληση των εργαζομένων γενικώς. Εσείς σε αυτό το νομοσχέδιο εισάγετε τη μερική απασχόληση, την απασχόληση με μπλοκάκι και αυτό συγκρούεται με τα πιστεύω σας. Φανταστείτε ότι εμείς σας λέμε αυτά που εσείς αγωνιστήκατε για να πείσετε τον κόσμο ότι θα τα αποκαταστήσετε και έρχεστε σήμερα και τα σιδερώνεται κυριολεκτικά. Ο κόσμος δεν περιμένει αυτά από εσάς, ωστόσο δεν το παραδέχεστε όμως και δημόσιος ότι υπάρχει και αυτό το ενδεχόμενο. Επίσης ως προς τη δημιουργία του ΔΥΑΓΕ, για ποιον λόγο δεν μας το ξεκαθαρίσατε και δημιουργείται αυτήν την εταιρεία για την δημόσια περιουσία του Υπουργείου, δεν ξέρουμε και αν συμπεριλαμβάνονται και άλλα περιουσιακά στοιχεία ευρύτερα του Δημοσίου και των συνεταιρισμών ακόμα, τη στιγμή που είναι υπό την αιγίδα του Υπουργείου αυτή η περιουσία και διασφαλίζεται από κάθε άποψη.

Ποιος είναι ο λόγος να δημιουργηθεί αυτή η Ανώνυμη Εταιρεία; Ίσως μήπως για την καταγραφή, ίσως μήπως για την καλύτερη διαχείριση όταν το ίδιο Υπουργείο μπορεί να κάνει την καλύτερη δουλειά από κάθε άλλον. Επίσης, κάνατε λόγο για την προαιρετική μετοχή στους συνεταιρισμούς χωρίς να διευκρινίζεται εάν υπάρχει κάποιο σχέδιο, σε συνδυασμό μάλιστα με το άρθρο για τον ΔΥΑΓΕ, ώστε να ενισχύσετε τους συνεταιρισμούς για να ενδυναμώσουν να είναι πιο βιώσιμοι; Θα παίξουν κάποιο ρόλο και αυτές οι προαιρετικές μερίδες; Θα πάνε μήπως σε κάποια funds όπως ακούγεται έξω στην αγορά, για να κάνουν δουλειές με τους συνδέσμους και να πάρουν κομμάτια από τη δημόσια περιουσία σε τιμή ευκαιρίας και μάλιστα χωρίς να φορολογηθούν και οι τόκοι των κεφαλαίων τους; Ενώ την ίδια στιγμή εσείς, έχετε στις προθέσεις σας τη φορολόγηση του γεωργικού εισοδήματος, συμπεριλαμβανομένων των τόκων των κεφαλαίων των παραγωγών.

Επίσης, κάνατε λόγο για την εθελοντική εργασία την αμειβόμενη και εδώ είναι μια αντικρουόμενη έννοια και δεν μας το ξεκαθαρίσατε, καθώς επίσης ακόμα μια παραβατικότητα σε σχέση - με τα άλλα που προανέφερα στην πρωτολογία μου, συμπληρώνω δηλαδή αυτά που λέω σήμερα - με την η παρέμβαση του Υπουργού σε συναλλαγές, σε συμβάσεις μεταξύ παραγωγών και ανθρώπων της αγοράς, η οποία κατισχύει μάλιστα στην μεταξύ τους συμφωνία. Αυτό σε ποια αγορά ισχύει εκτός από τα ολοκληρωτικά καθεστώτα; Ισχύει αυτό σε καθεστώς ελεύθερης αγοράς ή κάπου αλλού για να μας το δικαιολογήσετε; Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καματερός για τρία λεπτά.

ΗΛΙΑΣ ΚΑΜΑΤΕΡΟΣ: Κύριε Υπουργέ, ακούγοντας ορισμένους συναδέλφους και συναδέλφισσες κυρίως από την Αντιπολίτευση, να είναι τόσο ισοπεδωτικοί, μου δημιουργούνται αναστολές για να ασκήσω κάποια κριτική. Όμως, επειδή έχουν αποκαταστήσει οι περισσότεροι συνάδελφοί της συμπολίτευσης την ισορροπία σε ένα βαθμό και πολύ περισσότερο ο Νίκος Παπαδόπουλος, που ξέρει πολύ καλά τα πράγματα και την αγωνία του αγροτικού κόσμου, όλα αυτά τα τελευταία χρόνια, πολύ περισσότερο που ξέρετε και εσείς και την εκτίμησή μου και στο έργο σας και τις γνώσεις σας πάνω στο αντικείμενο, επιτρέψτε μου καλοπροαίρετα κάποια ερωτήματα, που θέλω απάντηση για την νησιωτικότητα πιο πολύ.

Δεν μπορώ να καταλάβω τόσο δύσκολο είναι να βάλουμε, όταν μιλάμε για τα μέλη που απαιτούνται, ότι κατ’ εξαίρεση για τα νησιά, ο αριθμός αυτός περιορίζεται στο 50%. Δεν μπορώ να καταλάβω, τόσο δύσκολο είναι εκεί που μιλάμε για απαρτία στους συνεταιρισμούς, να πούμε ότι για τα νησιά επειδή υπάρχει δυσκολία επικοινωνίας, μπορεί να θεωρείται και συμμετοχή η μέθοδος της τηλεδιάσκεψης. Αυτά ήταν προτάσεις οι οποίες ακούστηκαν. Είδα ότι κάνατε δεκτές προτάσεις από τους ερασιτέχνες αλιείς, από τους επαγγελματίες αλιείς κάνατε καμία πρόταση αποδεκτή;

Γιατί, εξηγείστε μου για να ξέρουμε τι λέμε στους ανθρώπους, επειδή δεν το καταλαβαίνω και καλοπροαίρετα πάντα σας ρωτάω, δηλαδή, οι ίδιοι οι επαγγελματίες ήρθανε το πρωί στην Επιτροπή την ημέρα που είχα τους φορείς και πιο νωρίς είχαμε Επιτροπή Περιφερειών και ήρθαν εκεί και είπανε ότι οι ίδιοι θέλουν περιορισμούς στην αλιεία, γιατί σε λίγο δεν θα έχουν τι να ψαρεύουν. Δεν θα υπάρχουν ιχθυοαποθέματα. Τι κάνουμε σε αυτό; Ενώ για τον αλιευτικό τουρισμό, που λένε ότι θα δημιουργηθούν προβλήματα, τι κάνουμε; Για την ερασιτεχνική αλιεία καταργήσατε και τους περιορισμούς για το μήκος των σκαφών.

Βέβαια, βλέπω εδώ από πολλούς ότι αυτό έγινε με ευχαρίστηση αποδεκτό, αλλά είναι υπέρ της αλιείας της ερασιτεχνικής, η οποία ξέρουμε, τι προβλήματα δημιουργεί στους επαγγελματίες. Ξέρετε, πως δεν λειτουργούν σαν ερασιτέχνες αλιείς πάρα πολλοί, αλλά εμπορεύονται κανονικά. Το ξέρετε αυτό. Ξέρετε ότι πολλοί ερασιτέχνες εμπορεύονται κι αυτό είναι σε βάρος των επαγγελματιών. Επίσης, ξέρουμε ότι οι περιορισμοί που ισχύουν τώρα για την ερασιτεχνική αλιεία στο άρθρο 51, που προβλέπονται οι καταργούμενες διατάξεις, καταργούνται με την παράγραφο Η`. Μέχρι να βγουν οι υπουργικές αποφάσεις, που το νομοσχέδιο ότι απαιτούνται, για να μπουν οι περιορισμοί για την ερασιτεχνική αλιεία, τι γίνεται; Θα γίνεται το «σώσε»; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς. Το λόγο έχει η κυρία Τελιγιορίδου.

ΟΛΥΜΠΙΑ ΤΕΛΙΓΙΟΡΙΔΟΥ: Ευχαριστώ, κυρία Πρόεδρε. Κύριε Υπουργέ, θα επικεντρωθώ σ’ ένα μόνο σημείο του νομοσχεδίου και θα επαναληφθώ απ’ αυτά, που είπα την Παρασκευή. Γενικά, βέβαια, το νομοσχέδιο εκτιμώ ότι βρίσκεται σε πολύ καλή κατεύθυνση, γιατί επιλύει ζητήματα χρονίζοντα και δημιουργεί όλες εκείνες τις προϋποθέσεις, ώστε οι συνεταιριστικές οργανώσεις να είναι υγιής και να μην παρατηρείται το φαινόμενο, που παρατηρείται τα τελευταία χρόνια, όπου έχουν απαξιώσει την αξία του συνεταιριστικού κινήματος στη χώρα μας.

Θα επικεντρωθώ, όπως σας είπα, στην περίπτωση Β` της παραγράφου 6 του άρθρου 45. Στο άρθρο αυτό γίνεται μια τροποποίηση, που πιστεύω ότι πλήττει το κτηνιατρικό επάγγελμα και πιο συγκεκριμένα τους ιδιώτες κτηνιάτρους. Η τροποποίηση αυτή που γίνεται, λέει ότι «η ηλεκτρονική σήμανση, καταγραφή και η έκδοση διαβατηρίου, πράξεις οι οποίες προϋποθέτουν κτηνιατρικές πράξεις, μπορούν, να γίνουν απ' όλους, όσους ασκούν νόμιμα το κτηνιατρικό επάγγελμα στην Ελλάδα, διαθέτουν άδεια άσκησης επαγγέλματος, είναι μέλη του ΓΕΩΤΕΕ και έχουν Α.Φ.Μ.». Εκείνο που αλλάζει με την πρόταση τη σημερινή, είναι ότι αφαιρείται η λειτουργία του νόμιμου κτηνιατρείου.

Με την αφαίρεση αυτή της λειτουργίας του νόμου κτηνιατρείου επιτρέπεται πλέον και αφήνεται ανοιχτό το ενδεχόμενο, στο να ασκούν αυτές τις κτηνιατρικές πράξεις οι κτηνίατροι του Δημοσίου και να έχουμε μ’ αυτό τον τρόπο για τις συγκεκριμένες πράξεις ταύτιση των ελεγκτών με τους ελεγχόμενους. Πιστεύω ότι αυτό άθελά σας μάλλον οδηγεί σε γκρίζα ζώνη της οικονομίας και πιστεύω ότι η απόσυρση αυτής της τροπολογίας ή μία νομοτεχνική βελτίωση, η οποία ν’ αφαιρεί απ’ τους δημόσιους κτηνίατρος αυτές τις πράξεις, είναι κατά τη γνώμη μου το αυτονόητο, γιατί βοηθάει στην ισότητα, δεν δίνει τη δυνατότητα, να αναιρεθεί η πλήρης και αποκλειστική απασχόληση και ο αθέμιτος ανταγωνισμός. Πιστεύω ότι είναι δίκαιο το αίτημα, το οποίο έχει κατατεθεί στην Επιτροπή μας και απ’ τον Πανελλήνιο Κτηνιατρικό Σύλλογο. Θέλω, να πιστεύω ότι θα γίνει αυτή η τροποποίηση και ότι δεν θα συνεχιστεί αυτή η αδικία μέσα σ' αυτό το Νομοσχέδιο. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Βράντζα.

ΠΑΝΑΓΙΩΤΑ ΒΡΑΝΤΖΑ: Ευχαριστώ, κυρία Πρόεδρε. Το γεγονός ότι απ’ τους 6000 συνεταιρισμούς σήμερα στην Ελλάδα μόνο οι 20 είναι πραγματικά υγιής, δείχνει πόσο επιτακτική είναι η ανάγκη για ουσιαστικές αλλαγές. Μ’ αυτό το νόμο θα έπρεπε, να επιδιώκουμε αφενός το ξεκαθάρισμα του τοπίου και αφετέρου τη δημιουργία συνθηκών, ώστε το «συνεταιρίζεστε» να πάρει τη μορφή, που του αρμόζει και που απαιτούν οι συνθήκες. Το πρώτο μέρος, κατά τη γνώμη μου, εξασφαλίζεται σ' ένα πολύ μεγάλο βαθμό κυρίως με το προβλεπόμενο στο κεφάλαιο Η΄. Γίνεται ξεκάθαρο ότι η μη βιώσιμοι οικονομικά συνεταιρισμοί δεν μπορούν να συνεχίσουν να λειτουργούν επί της ουσίας σε βάθος των υγιών σχημάτων αλλά και του συνόλου των αγροτών. Δημιουργούνται, λοιπόν, πραγματικές συνθήκες εκκαθάρισης του τοπίου.

Επίσης, η θέσπιση ορίου στην θητεία των Προέδρων, συμβάλλει σημαντικά στην εξυγίανση. Είναι τουλάχιστον υποκριτικό να μην αναγνωρίζουμε ότι στη χρεοκοπία και απαξίωση του συνεργατισμού συνέβαλαν τα μέγιστα οι διοικήσεις. Με τη συγκεκριμένη διάταξη δίνεται χώρος σε άλλες νέες δυνάμεις υγιείς να προσφέρουν. Επίσης, δεν μπορώ να δεχτώ ότι η θέση του Προέδρου είναι η μόνη θέση από την οποία μπορεί κάποιος να προσφέρει στον συνεργατισμό και κακώς κατά τη γνώμη μου δεν εφαρμόζεται αναδρομικά. Για το δεύτερο μέρος, δηλαδή για την προοπτική που δίνεται μέσα στο νομοσχέδιο στον Συνεταιριστικό Κίνημα, προσωπικά διατηρώ τις επιφυλάξεις μου. Θα επιμείνω στην κρατική εποπτεία.

Θεωρώ ότι η κρατική παρέμβαση σε συνδυασμό με την κομματικοποίηση, οδήγησε και κάποιες φορές επέβαλε υπέρογκο δανεισμό, αδιαφάνεια και τελικά ασυδοσία. Και τελικά, ήταν αυτή η κρατική εποπτεία που απαξίωσε τον συνεργατισμό. Συνεπώς, το γενικό πνεύμα του ασφυκτικού ελέγχου των συνεταιρισμών από τις υπηρεσίες του Υπουργείου, καθώς και οι λεπτομερείς κατευθύνσεις και προβλέψεις για το καθετί, κατά τη γνώμη μου, είναι λάθος. Οι αγροτικοί συνεταιρισμοί λειτουργούν σε ένα ανταγωνιστικό περιβάλλον μαζί με πολλές άλλες οντότητες και η οικονομική, θεσμική και λειτουργικοί κανόνες θα έπρεπε κατά τη γνώμη να είναι κοινοί.

Κατά τη γνώμη μου, επίσης, αρκεί η καταγραφή στο εθνικό μητρώο. Από κει και μετά, εφαρμόζονται οι ισχύουσες διατάξεις του εμπορικού δικαίου, του αστικού κώδικα και το νόμο του κράτους. Χαίρομαι που άκουσα τον κ. Υπουργό να μειώνει τον αριθμό των ιδρυτικών μελών. Εγώ θα μείνω ακόμα περισσότερο και για τις νησιωτικές, αλλά και για τις ορεινές περιοχές, πρότεινα τα 5 ιδρυτικά μέλη.

Όσον αφορά τη συνεταιριστική εκπαίδευση, νομίζω ότι είναι μια πολύ σοβαρή και αμαρτωλή κατά το παρελθόν υπόθεση, για να συνεχίσουμε τους πειραματισμούς. Ο κατακερματισμός των υπηρεσιών του Υπουργείου σε μια τόσο μικρή χώρα δεν εξυπηρετεί τίποτα, αντίθετα χάνεται ευκολότερα ο στόχος. Θεωρώ ότι η αξιοποίηση και η αναβάθμιση των δομών και υποδομών του «Δήμητρα» είναι η πιο ενδεδειγμένη λύση.

Και τέλος, η δημιουργία του ΟΔΙΑΓΕ. Η πρώτη και μεγαλύτερη ένσταση μου αφορά στη μετοχική σύνθεση της εταιρίας. Σε μια τέτοιου είδους εταιρεία δεν μπορεί παρά το ελληνικό δημόσιο να είναι ο μοναδικός μέτοχος και αυτό να ορίζεται ρητά στο νόμο. Οι δράσεις δε του ΟΔΙΑΓΕ όπως προβλέπονται στο νόμο απαιτούν ένα τεράστιο οργανισμό με φοβερές υποδομές και οργάνωση, ο οποίος αν μπορούσαν να πραγματικά να λειτουργήσει έτσι θα έμενε χωρίς αντικείμενο σχεδόν το σύνολο των εποπτευομένων οργανισμών του Υπουργείου. Συνεχίζεται κατά τη γνώμη μου η επικάλυψη και ο κατακερματισμός των αρμοδιοτήτων, χωρίς προφανή λόγο, όπως γινόταν τόσα χρόνια. Νομίζω ότι θα έπρεπε να είχαμε κάνει μια συζήτηση περισσότερο ειλικρινή για τα πραγματικά αίτια που οδήγησαν στη χρεοκοπία του συνεταιριστικού κινήματος. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο Υπουργός, ο κ. Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Αγαπητοί συνάδελφοι, επειδή πάντα είναι η θέλησή μου να προσεγγίζω την πραγματικότητα, γι' αυτό λοιπόν είμαι υποχρεωμένος για πάρα πολλά πράγματα να προσαρμοστώ σε μια κατάσταση την οποία και εγώ ο ίδιος μπορεί να είμαι αντίθετος, αλλά δυστυχώς αυτή είναι η πραγματικότητα. Να αποδεχθούμε όλοι ότι αυτή την ώρα αυτό που λέγεται συνεργατισμός των αγροτών έχει στην πλάτη του 3,6 δις; Πρέπει να απαντήσουμε τι θα κάνουμε γι' αυτό τα 3,6 δις. Ξέρετε εσείς καμία επιχειρηματικού χαρακτήρα, ιδιαίτερα της νεοφιλελεύθερης προσέγγισης, όπου οι οφειλές να είναι τετραπλάσιες του κύκλου εργασιών και να μπορεί αυτό να είναι η οικονομική δραστηριότητα βιώσιμη;

Ειπώθηκε πριν από λίγο ότι αναστέλλεται η ομαλή λειτουργία των συνεταιρισμών. Ποια ομαλή λειτουργία των συνεταιρισμών; Εκ του αποτελέσματος όλα πρέπει να τα κρίνεις. Είναι ομαλή αυτή η λειτουργία η οποία έχει οδηγήσει σε αυτή την απαξίωση, σ' αυτή την υπερχρέωση; Σε όλα αυτά που καταμαρτυρούμε όλοι; Άρα, λοιπόν, αυτά δεν θα πρέπει να τα προσεγγίσουμε; Τα αφήνω όμως γιατί θα τα πούμε και στην Ολομέλεια. Και έρχομαι, λοιπόν, σε αυτά που ειπώθηκαν πριν από λίγο. Κοιτάξτε, ειδικά το θέμα του κατακερματισμού ήταν ένα χαρακτηριστικό της προηγούμενης λειτουργίας. Άρα, λοιπόν, το να πούμε όσο το δυνατόν να μειώσουμε τα μέλη, κάπου καταλήγουμε ουσιαστικά σε ένα κατακερματισμό που δεν βοηθάει τον συνεργατισμό.

Όντως στην περίπτωση των αλιευτικών συνεταιρισμών το 15 το κάναμε 10 και σε ό,τι αφορά τα μέλη στους υπόλοιπους συνεταιρισμούς τα 30 μέλη τα κάναμε 20 μέλη. Όμως, αυτό δεν μπορούμε περισσότερο να το μικρύνουμε, διότι ουσιαστικά θα ευλογήσουμε αυτό που λέμε ένα κατακερματισμό. Βέβαια, δεν μπορώ να καταλάβω, γιατί δεν είναι σωστό να υπάρχει μια δημοκρατική λειτουργία σε ένα χώρο; Πώς λοιπόν κατηγορείτε το 1/3 της σταυροδοσίας, και, ουσιαστικά, θέλετε να επανέλθουμε στο 50%, τουλάχιστον, της σταυροδοσίας για να υπάρχει ένας έλεγχος. Ο Νίκος ανέφερε προχθές ένα χαρακτηριστικό παράδειγμα ψηφοδελτίου, δηλαδή 50% σταυροδοσία και όλα τα μέλη του διοικητικού συμβουλίου μιας παράταξης. Θέλουμε τέτοιες λειτουργίες; Γιατί να μην έχουμε αυτό που λέμε μια δημοκρατικότητα σε ένα χώρο που αν δεν υπάρχει η συνεννόηση και ο συνεργατισμός - και συνεργατισμός σημαίνει δημοκρατική λειτουργία - δεν μπορεί να υλοποιηθούν αυτά που έχουν ως στόχο.

Σε ό,τι αφορά το θέμα της αναγκαστικότητας. Ειπώθηκε, επανέρχεται και βάζετε, μάλιστα, σε εθελούσια το 80%. Εμείς, λοιπόν, πιστεύουμε ότι υπάρχουν συνεταιρισμοί, όπως για παράδειγμα ο Συνεταιρισμός Χίου, όπου θα καταργηθεί η αναγκαστικότητα πάλι εθελοντικά 100% και θα λειτουργεί ο συγκεκριμένος Συνεταιρισμός; Αντίθετα πάρα πολλές περιπτώσεις που και να θέλουμε να επιβάλουμε αναγκαστικότητα ούτε καν θα φθάνουμε στο 80% αυτών που εμείς με εθελουσία διαδικασία προβλέπουμε. Μην ισοπεδώνουμε τα πράγματα. Μιας και αναφέρομαι για την αναγκαστικότητα, θα το επαναλάβω και πάλι. Η διατύπωση έτσι όπως γίνει είναι για τους συνεταιρισμού οι οποίοι είτε οι ίδιοι δεν θέλουν είτε εάν η εθνική νομοθεσία δεν το προβλέπει αλλά ούτε η Κυβέρνηση είναι αυτή σήμερα η οποία λέει ότι θα φέρω νόμο για να καταργήσω την αναγκαστικότητα. Δεν υπάρχει τέτοια παράμετρος.

Υπάρχει η άλλη παράμετρος όπου το ενωσιακό δίκαιο το επιβάλει. Από εκεί και πέρα, λοιπόν, το μόνο που μένει είναι αυτό. Τι θέλετε να σας πω εγώ; Να μην κάνω αυτή τη διαδικασία όταν και εσείς έχετε ψηφίσει την πρώτη και δεύτερη εργαλειοθήκη; Άρα, δηλαδή, τι; Αγνοείτε ότι έχουμε κάποια συμφωνία και ότι υπάρχουν δεσμεύσεις; Δεν καταλαβαίνω από εκεί και πέρα γιατί όταν ιδιαίτερα σε συνεταιρισμούς για τους οποίους και δημοσίως έχουμε τοποθετηθεί ότι δεν υπάρχει κανένα πρόβλημα, τότε γιατί εσείς επανέρχεστε σε κάτι το οποίο δεν ωφελεί κανένα, δηλαδή στο να επανερχόμαστε.

Σε ό,τι αφορά τις ζωοφιλικές οργανώσεις και σχετικά με τα αδέσποτα ζώα. Αν θυμάστε όταν είχαμε στις αρχές του Δεκεμβρίου το νομοσχέδιο για τις βοσκήσιμες γαίες υπήρχε μια διάταξη που αφορούσε ακριβώς το συγκεκριμένο κομμάτι, όπου, εδώ, είχα πει ότι μετά από όλες αυτές τις αντιδράσεις, και, επειδή, δεν μπορεί να υπάρξει μια ταυτόσημη άποψη από τις ζωοφιλικές οργανώσεις αποσύρω την συγκεκριμένη ρύθμιση και θα επανέλθω εις το μέλλον. Εις το μέλλον, λοιπόν, όσες φορές και να επιδίωξα και συναντήθηκα επανειλημμένα ξεχωριστά με τις ζωοφιλικές οργανώσεις και δόθηκε αυτή η συγκεκριμένη ρύθμιση πολλές φορές από τους ίδιους, είχε ως αποτέλεσμα τελικά να καταλήξουμε ότι δεν μπορεί να υπάρξει από την δική τους πλευρά προσέγγιση. Έτσι αναγκαστικά επειδή υπάρχει η σχετική Οδηγία που πρέπει να συμμορφωθούμε, ερχόμαστε, λοιπόν, και συμμορφωνόμαστε με τη συγκεκριμένη Οδηγία και φέρνουμε τη συγκεκριμένη ρύθμιση. Είναι αδύνατον να υπάρξει από πλευρά των ζωοφιλικών οργανώσεων συγκεκριμένη προσέγγιση. Πρέπει, όμως, να τελειώσει αυτό το ζήτημα. Αυτή η ρύθμιση που φέρνουμε είναι, τουλάχιστον, αυτή που κρίναμε ότι είναι σύμφωνη με τη σχετική Οδηγία και δε δημιουργεί ιδιαίτερο πρόβλημα. Δεν υπάρχει περίπτωση να αποσύρουμε πάλι την συγκεκριμένη διάταξη και να αρθούν πάλι μετά από έξι μήνες. Κάπου «ξεφεύγουμε».

Έχουμε ένα άλλο ζήτημα, το οποίο βάζετε διαρκώς, και αφορά την ερασιτεχνική αλιεία. Αγαπητοί συνάδελφοι, μιλάμε για ερασιτέχνες και όταν μιλάμε για ερασιτέχνες, απλώς κάνουν το χόμπι τους. Η κατάργηση λοιπόν της υποχρέωσης για ερασιτεχνική άδεια- όσοι είστε κοντά τουλάχιστον σε θαλάσσιες περιοχές ή σε κόλπους- θα είδατε το τι γίνεται, ιδιαίτερα τα τελευταία χρόνια, και λόγω της κρίσης- εγώ δεν έχω κανένα λόγο να μην το πω- και οι ανάγκες των ανθρώπων να εξασφαλίσουν ένα μεροκάματο, αλλά αυτό είναι μεροκάματο μέσα από την ερασιτεχνική αλιεία. Άρα λοιπόν, εκεί δεν θα πρέπει να βάλουμε τάξη;

Όταν, ιδιαίτερα το κομμάτι της αλιείας έχει προβλήματα, σχετικά με τα ιχθυαποθέματα, σχετικά με την δυνατότητα των άλλων. Εγώ πραγματικά, είδα ένα τόσο μεγάλο ενδιαφέρον για τους ερασιτέχνες αλιείς και δεν είδα για τους παράκτιους αλιείς, δεν είδα για τους υπόλοιπους, που όντως πρέπει σε αυτή τη διαδικασία- πρώτα να δούμε αυτούς, οι οποίοι όντως αυτό είναι το επάγγελμά τους και γι' αυτό μοχθούν. Υπήρξε η αντίδραση, κάναμε αυτή την συγκεκριμένη ρύθμιση, βάζοντας- ιδιαίτερα σε αυτούς, που όσο ανεβαίνει η ιπποδύναμη των σκαφών τους -να έχουν ένα επιπλέον βάρος. Αυτή τη ρύθμιση μπορούσαμε να κάνουμε, για να ικανοποιήσουμε και τις απόψεις, οι οποίες λένε ότι υπάρχει πάρα πολύς κόσμος, ο οποίος ασχολείται με τον τουρισμό- οι τουριστικές περιοχές πρέπει και σε αυτούς τους ανθρώπους να δίνουν αυτή την δυνατότητα. Αυτή ήταν και η λογική που επικράτησε, για να κάνουμε αυτή την αλλαγή.

Έρχομαι στο άλλο κομμάτι, που αφορά τον οργανισμό, τον ΟΔΙΑΓΕ. των άλλων Πραγματικά, πώς δεν είδατε, ότι εκεί πέρα μια τάξη πάμε να βάλουμε. Σας το είπα και προχθές και το ξαναλέω, εκατοντάδες χιλιάδες στρέμματα βρίσκουμε καταπατημένα, οικόπεδα και ακίνητα να έχουν παραχωρηθεί και καμία χρήση να μην υλοποιείται, με βάση την παραχώρηση. Σας είπα προχθές, για την ΠΑΣΕΓΕΣ- 500 χιλιάδες ευρώ ενοίκιο έπαιρνε η ΠΑΣΕΓΕΣ το χρόνο, για ένα κτίριο, που το είχαμε παραχωρήσει για να κάνει εκπαίδευση αγροτών και πήγε και το επινοικίασε. Να μην κάνουμε αυτές τις κινήσεις;

Δεν καταλαβαίνω. Προχθές ειπώθηκε από την Ν.Δ. ότι «προσλαμβάνουμε ημέτερους». Προς θεού, καμία τέτοια περίπτωση. Αφήστε να « περπατήσει», αφήστε να κάνουμε την καταγραφή και από κει και πέρα μακάρι- αυτό που έχουμε εμείς ως στόχο- αν δείτε τους στόχους που έχουμε βάλει για τον συγκεκριμένο οργανισμό, να μπορέσουμε να υπηρετήσουμε την αγροτική δραστηριότητα. Δηλαδή αύριο να έχουμε δέκα κτηνοτρόφους και να τους πούμε «έχουμε αυτή τη γη, στην λίμνη Κάρλα δίπλα, να`ρθείτε να σας την δώσουμε να καλλιεργήσετε ζωοτροφές, για να υπηρετήσουν το μεγάλο πρόβλημα που έχει η αιγοπροβατοτροφία, το πρόβλημα κόστους των ζωοτροφών». Αυτός είναι το ζητούμενο και αυτές είναι οι επιδιώξεις μας, για να υπηρετήσουμε τον χώρο.

Ένα άλλο θέμα που μπήκε, αφορά τις αγορές προϊόντων. Να το ξεκαθαρίσουμε και αυτό το πράγμα, γιατί κάπου πρέπει να δούμε και τον καταναλωτή. Τι ήταν οι λαϊκές αγορές; Ποιος ήταν ο σκοπός των λαϊκών αγορών και γιατί συστήθηκαν οι λαϊκές αγορές; Για να έχει την δυνατότητα ο αγρότης παραγωγός, να έρχεται σε επαφή με τον καταναλωτή και ο καταναλωτής να παίρνει καλό, ποιοτικό και κυρίως φθηνό προϊόν. Αυτή ήταν η στόχευση. Κάναμε λαϊκές αγορές, έγιναν εμπορικές αγορές και έχουν αλλάξει εντελώς τον χαρακτήρα τους. Η ρύθμιση αυτή έρχεται από την προηγούμενη Κυβέρνηση, η οποία λέει ότι πρέπει να φτιάξουμε και αγορές αγροτών- παραγωγών. Μια φορά τη βδομάδα να πηγαίνουν οι αγρότες σε ένα χώρο, που έχει προκαθορίσει η Δημοτική Αρχή, για να πουλούν τα προϊόντα τους.

Δεν θα είναι καλό και εκείνα έχουν τη δυνατότητα, να έρχονται οι «των βιολογικών»- και μάλιστα με μια τέτοια χωροθέτηση που να μπορεί ο καταναλωτής, ανάλογα με το πορτοφόλι του να λέει «να πάρω αυτό το βιολογικό προϊόν αλλά στην κρίση τη σημερινή, να πάρω και το άλλο το συμβατικό, για να μπορέσω να ανταποκριθώ στις υποχρεώσεις μου». Αυτός είναι ο στόχος. Ο καταναλωτής είναι ο στόχος αυτή την ώρα, να μπορεί να αγοράζει φθηνά και ποιοτικά προϊόντα. Εκεί πρέπει να το δούμε αυτό το πράγμα και να το διευκρινίσουμε- σχετικά με την συμμετοχή ή μη - των βιολογικών και πως αυτό το πράγμα θα μπορέσει να στηθεί.

Μπήκε το θέμα των εργαζομένων της Π.Α.Σ.Ε.Γ.Ε.Σ, των Εργαζομένων των Ενώσεων γιατί έχει μπει και άλλες φορές: Ότι υπάρχει ένα πρόβλημα εκεί. Μα είναι δυνατόν μια Κυβέρνηση της Αριστεράς να μην σκέφτεται για αυτούς τους Ανθρώπους , αλλά δεν είναι αγαπητοί συνάδελφοι ούτε 20 ούτε 30- όπως αναφέρθηκε ο Εκπρόσωπος της Ένωσης Αγροτικών Συνεταιρισμών Λάρισας- κάπου στη διαδρομή φτάνουμε στους 4000 Εργαζόμενους.

Εγώ προσωπικά δεν θέλω να δεσμευτώ και να αναλάβω τέτοιου είδους ευθύνες και όπως το καταλαβαίνετε και εσείς δεν είναι ένα θέμα απλό και ούτε καν θέμα της μιας Κυβέρνησης. Είναι ένα γενικότερο θέμα. Να το δούμε; Να το δούμε. Να δούμε αυτούς τους ανθρώπους μέσα από την ανασυγκρότηση που θέλουμε να κάνουμε του Συνεταιριστικού Κινήματος για το αν μπορούν αυτοί οι άνθρωποι να μπουν στη διαδικασία της ανασυγκρότησης, διότι η εμπειρία τους μας χρειάζεται. Να τα δούμε αυτά τα πράγματα. Δεν είναι δυνατόν όμως αυτά να είναι ζητήματα το οποία μπορεί ένας Υπουργός αύριο να σας τα πει κατευθείαν.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ-ΔΗΜ.ΑΡ): Και τα δεδουλευμένα;

ΕΥΑΓΓΕΛΟΣ ΑΠΟΣΤΟΛΟΥ(Υπουργός Αγροτικής Ανάπτυξης και Τροφίμων): Δεν είναι δικό μας θέμα, δεν είναι θέμα του Υπουργείου Ανάπτυξης τα δεδουλευμένα, ούτε τα καθυστερούμενα, δεν είναι θέματα δικά μας.

ΜΙΧΑΗΛ ΤΖΕΛΕΠΗΣ(Ειδικός Αγορητής της Δημοκρατικής Συμπαράταξης ΠΑ.ΣΟ.Κ-ΔΗΜ.ΑΡ): Προσπεράσαμε για τους εργαζόμενους στις ασφαλιστικές εταιρείες.

ΕΥΑΓΓΕΛΟΣ ΑΠΟΣΤΟΛΟΥ(Υπουργός Αγροτικής Ανάπτυξης και Τροφίμων):Είναι θέματα άλλου Υπουργείου, άλλες διατάξεις δεν μπορώ εγώ να σας απαντήσω. Όσον αφορά το κομμάτι: Είπε ο κ. Βλάχος σχετικά με το αν προβλέπεται Δικαστικός Λειτουργός η δικηγόρος εάν δεν υπάρχει, όπως προβλέπεται στο άρθρο 17.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.):Ειρηνοδίκης. Προβλέπεται στο άρθρο 17. Νησιωτικές περιοχές: Στα θέματα αλιείας ετοιμάζουμε κάποια παρέμβαση και μέσα σε αυτή την παρέμβαση θα έχουμε ειδικά για τις νησιωτικές περιοχές ρυθμίσεις τις οποίες βεβαίως πρέπει να τις φέρουμε και σε συνεννόηση με τα υπόλοιπα Υπουργεία. Δεν είμαι εγώ αυτή την ώρα έτοιμος, αλλά ξέρω ότι η διαδικασία αυτή βρίσκεται σε εξέλιξη.

Αλλά θέματα που μπήκαν δεν νομίζω ότι τα έχω αφήσει αναπάντητα. Έτσι και αλλιώς θα πούμε και στην Ολομέλεια. Θα υπάρξουν και απόψε, αύριο, να δω τις τροπολογίες που έχουν κατατεθεί και αύριο το πρωί κάπου στα μέρη σας- των Μελών της Επιτροπής Παραγωγής και Εμπορίου- θα έρθουν όλες οι βελτιώσεις οι Νομοθετικές που σας είπα απόψε. Αύριο θα συμπληρωθούν με άλλες. Εγώ θέλω να πιστεύω- κλείνοντας- ένα πράγμα: Μπορεί να είχε δυσκολίες η σχετική συζήτηση που κάναμε. Εμάς τουλάχιστον δεν μας επηρέασε αρνητικά ούτε κατ' ελάχιστον. Έτσι έχουμε μάθει να πορευόμαστε μέσα από διαδικασίες διαλόγου, οι οποίες διαδικασίες πολλές φορές μπορεί να είναι και βασανιστικές, όμως πιστεύουμε ότι μέσα από την όλη συζήτηση βγήκε κάτι καλύτερο όντως από αυτό που είχαμε φέρει και να είστε σίγουροι ότι η απόδοση του στην Κοινωνία και ιδιαίτερα τον Αγροτικό Χώρο- αν όλοι μαζί δουλέψουμε- θα είναι πολύ όπως είπατε καλύτερη από αυτά που έχει βιώσει μέχρι σήμερα ο Αγροτικός Κόσμος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Ψηφίζουμε τώρα. Θέλετε κάτι; Όχι κ. Βλάχο δευτερολογία. Δευτερολογία; Εντάξει. Για δύο λεπτά όμως.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Θέλω να πω κάποια πράγματα και δεν θα καθυστερήσω. Κύριε Υπουργέ σε αυτά τα οποία είπατε: Ξεκινάω με το 32, με την αναγκαστικότητα Έχετε ένα άρθρο το οποίο λέει ,λέει και καταλήγει και λέει: Η μετατροπή των Αναγκαστικών Συνεταιρισμών των Ενώσεων πραγματοποιείται με απόφαση των Υπουργών ύστερα από αίτημά τους, των Ενώσεων. Γιατί δεν το ξεκαθαρίζουμε λοιπόν; Πώς λοιπόν μετατρέπονται οι Αναγκαστικοί; Πρώτον: Μετά από αίτημα των ιδίων. Αποφάσεις γενικών συνελεύσεων, καθαρά. Δεν νομίζω αυτά που λέτε να τα παίρνει μια σελίδα.

Δεύτερον, εάν υπάρξει απόφαση της Ε.Ε. τελεσίδικη. Ακούστε κάτι, το Εθνικό Δίκαιο εμείς το αποφασίζουμε, εμείς νομοθετούμε. Είναι αυτονόητο. Προφανώς, εάν έρθουμε και νομοθετήσουμε σήμερα εμείς κάτι διαφορετικό, είναι αυτονόητο. Αυτός δεν είναι εξωγενής παράγοντας. Λοιπόν, ένας είναι η απόφαση των ιδίων και δεύτερον η απόφαση της Ε.Ε. Αλλά ποια απόφαση; Όταν υπάρχει τελεσίδικη απόφαση. Αυτά τα δύο μπορούμε να τα περιγράψουμε και να τα απλουστεύσουμε και να συμφωνήσουμε; Δεν θέλετε όμως και όσο δεν θέλετε, κάτι άλλο έχετε στο μυαλό σας. Άρα, λοιπόν, μη μου λέτε το ή και κοροϊδίες.

Πάμε, λοιπόν, στο άρθρο 43 με την αλιεία. Προφανώς κι εσείς το ξέρετε ότι οι ερασιτέχνες αλιείς, καταρχήν στην πράξη, δεν αλιεύουν στο ίδιο μέρος της θάλασσας που πάνε οι επαγγελματίες. Δεύτερον, οι περισσότεροι κάνουν χόμπι, όπως είπατε και λιγότεροι φέρνουν ψάρια. Τώρα, εάν υπάρχει ένας παραβάτης που αλιεύει, παραβάτες υπάρχουν πάντα, αλλά δεν καταργούμε τη νομιμότητα επειδή υπάρχουν κάποιοι παραβάτες. Ερχόμαστε λοιπόν και λέμε ότι αυτοί έχουν πολύ ξεκάθαρο τοπίο για το τι πρέπει να χρησιμοποιήσουν κατά την αλίευση και τι ποσότητα ψαριών μπορούν να αλιεύσουν. Και να σας πω και κάτι; Αυτό εσείς σαν Υπουργείο μπορείτε να το ελέγξετε; Τι θα κάνετε τώρα; Θα βγείτε με σκάφη στη θάλασσα να ψάχνετε τους ερασιτέχνες ή τους τουρίστες πόσα ψάρια έχουν αλιεύσει Αυτό το κάνει το Λιμενικό. Τι παραπάνω θα προσθέσετε;

Τώρα, θέλετε να παίρνετε κάποια χρήματα κάθε χρόνο. Εντάξει, είναι χαράτσι. Έλεος πια. Και κάποιος που έχει μια βάρκα δεν την έχει μόνο για να πάει να αλιεύσει, την έχει και για τη βόλτα του και για όλα. Αυτό εσείς τώρα πάτε να το καταστρατηγήσετε. Απελευθερώσαμε τις άδειες. Ξέρετε γιατί απελευθερώθηκαν οι άδειες, κ. Υπουργέ; Γιατί έπρεπε να εισπράξει το ελληνικό κράτος 1,5 εκατ. € από έσοδα και για να τα εισπράξει ξόδευε 15 εκατ. € και γι' αυτό το άφησε ελεύθερο. Ως προς την αλίευση που λέτε και το καμπανάκι αυτό το ακούω, σας είπα ότι υπάρχει περιορισμός. Άρα, λοιπόν, γιατί να επιμείνετε περαιτέρω;

Έρχομαι στο άρθρο 40, δεν είπαμε τίποτα για την ιχνηλασιμότητα. Θέλω να πω και για τους συνεργάτες σας, θα τα πω και στην Ολομέλεια, δεν τα προλαβαίνω όλα. Υπάρχει αγορανομική διάταξη 9/2009, η οποία είναι σαφέστατη για την ιχνηλασιμότητα. Για λίγο κοιτάξτε να την ενσωματώσουμε. Τυχαίνει να έχει τη δική μου υπογραφή ως Υφυπουργός Εμπορίου, αλλά εν πάση περιπτώσει για δείτε το, δεν είναι τωρινό το αντικείμενο, η ιχνηλασιμότητα υπάρχει και πρέπει να εφαρμόζεται, υπάρχει αγορανομική διάταξη.

Έρχομαι στο άρθρο 36, στη συμβολαιακή γεωργία. Για πέστε μου, κύριε Υπουργέ, με απόφαση του Υπουργού Αγροτικής Ανάπτυξης και Τροφίμων μπορεί να καθορίζονται ο τύπος και το ελάχιστο περιεχόμενο των συμβάσεων ανά γεωργικό προϊόν, το οποίο κατισχύει κάθε αντίθετης βούλησης των συμβαλλομένων. Δηλαδή, πάνε δύο να υπογράψουν ένα συμβόλαιο, εσείς τι δουλειά έχετε; Τι είστε εσείς, προστάτης είστε; Εσείς θα αποφασίσετε τι θα συμφωνήσουν τα δύο μέρη; Δεν το καταλαβαίνω δηλαδή. Και θέλετε να μου πείτε ότι είναι και σωστό; Συμβολαιακή γεωργία. Συμφωνούν τα δύο μέρη. Εσείς τι παριστάνετε; Όχι εσείς, ο καθένας Υπουργός γιατί σήμερα είστε αύριο δεν θα είστε, αλλά ο Υπουργός τι δουλειά έχει εκεί;

Πάμε στις βιολογικές αγορές. Έχετε δίκιο ότι οι αγορές αυτές δημιουργήθηκαν για να αγοράζει ο καταναλωτής φθηνά αγροτικά προϊόντα. Σήμερα αυτό έχει καταστρατηγηθεί. Όμως, οι βιολογικές αγορές από παλιά και από όταν ήμασταν εμείς, ζήτησαν να έχουν ξεχωριστές μέρες και διαφορετικά μέρη γιατί πουλούν διαφορετικά προϊόντα. Τα κοστολόγια τους με διαφορετικά. Δεν μπορεί σε μια αγορά ένας, που δεν ξέρω πώς θα διαχωρισθεί ότι πουλάει βιολογικά προϊόντα, να πουλάει στην ίδια τιμή με τα συμβατικά προϊόντα. Θέλουν λοιπόν ξεχωριστές μέρες και τις έχουν. Αυτό, λοιπόν, μέχρι σήμερα έχει πάει έτσι. Εσείς, εάν θέλετε να κάνετε κάτι άλλο στον τομέα των λαϊκών αγορών, δείτε τα υπόλοιπα και μετά ας σύρουμε τις βιολογικές αγορές να τις ενσωματώσουμε. Το πρώτο είναι αυτό. Έρχομαι στο άρθρο 48 που λέτε με την άδεια του γεωπόνου. Σας το είπα και πριν ότι παλιά είχατε φοβερές ενστάσεις για τη μερική απασχόληση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Βλάχο, συντομεύετε σας παρακαλώ. Έχουμε και Ολομέλεια κι εκεί μπορούμε να τα πούμε.

ΓΕΩΡΓΙΟΣ ΒΛΑΧΟΣ (Εισηγητής της Ν.Δ.): Τι να κάνουμε, το νομοσχέδιο είναι μεγάλο. Λέτε, τώρα, «φυσικό και νομικό πρόσωπο που εμπορεύεται λιπάσματα κ.λπ.» και όλα αυτά και μετά, λέτε, «οι μικρές και πολύ μικρές επιχειρήσεις εμπορίας λιπασμάτων». Τι πάει να πει, μικρές; Πώς το βάζετε, δηλαδή, τώρα αυτό; Τι σημαίνει μικρές; Εκεί, πάει, με την μερική απασχόληση. Άρα, λοιπόν, «κοντά στην πόρτα, ανοίγουμε ένα παράθυρο» ή πρέπει να έχει γεωπόνο ή δεν πρέπει; Το μερική απασχόληση; Όταν πουλάει φυτοφάρμακα και πωλούνται τα φυτοφάρμακα απουσία του γεωπόνου, υπάρχει κίνδυνος. Μπορούμε να το δεχθούμε αυτό και να τελειώνει;

Τι πάει να πει μικρή; Ή είναι μικρή και δεν πουλάει, ή είναι μικρή και είναι νόμιμη και έχει γεωπόνο. Πρέπει να ξεκαθαρίσουμε, λοιπόν, χρειάζεται γεωπόνο το συγκεκριμένο είδος που πουλάει, είτε αυτό είναι λιπάσματα, είτε είναι φυτοφάρμακα, είτε αυτό είναι πολλαπλασιαστικό υλικό; Ναι, εγώ θα σας πω, ότι υπάρχουν περιπτώσεις, που δεν χρειάζεται γεωπόνος. Εγώ δεν θέλω να το δω συντεχνιακά, αλλά δεν θέλουμε να δούμε την πραγματικότητα και βάζουμε «από την πίσω πόρτα», το ημίμετρο. Αυτό, λοιπόν, θα το δούμε μπροστά μας και πάλι. Εγώ, κυρία Πρόεδρε, έχω και πολλά άλλα να προσθέσω, αλλά με αυτό θα ολοκληρώσω. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜ.ΑΡ.): Εγώ, κυρία Πρόεδρε, θα είμαι συντομότατος. Καταρχήν, ακούστηκε προηγουμένως από τον κύριο Υπουργό, ότι 3,6 δις χρωστάνε οι Συνεταιρισμοί. Σωστά. Δεν μας είπε όμως, πόσα χρωστάνε οι ιδιωτικές επιχειρήσεις; Δεν θα δούμε τα μεγέθη, εκεί; Από την άλλη πλευρά, πραγματικά με έκπληξη ακούω, ότι είμαστε μια Αριστερή Κυβέρνηση και έχουμε ευαισθησία για τους εργαζόμενους, αλλά δεν μπορούμε να κάνουμε τίποτα. Στην πράξη φαίνεστε, εάν είσαστε αριστεροί. Δεν είναι 4000 υπό εκκαθάριση Συνεταιριστικές Οργανώσεις και οι εργαζόμενοι είναι συνολικά 4000; Ζήτημα να είναι 500 άτομα, ούτε αυτό δεν μπορείτε να νομοθετήσετε και διαχωρίζεται τους εργαζόμενους, όταν προχθές περάσαμε αλλά για τις Ασφαλιστικές Εταιρείες.

Σε σχέση με το ψηφοδέλτιο, ό,τι φέρνετε ένα ψηφοδέλτιο, το οποίο θα είναι δικαιότερο: Όχι, φέρνετε και πάλι μία από τις παθογένειες με την εκλογική διαδικασία, δηλαδή, μία από τις παθογένειες του συνεταιριστικού κινήματος τον κομματισμό και καταργείται την αντιπροσωπευτικότητα, καταργείται ποιος είναι ο πιο ικανός για να μπορεί να διοικήσει την οργάνωση. Άλλωστε, το είπατε και στην πρώτο-λογία σας, ότι τι να κάνουμε, δεν έχουμε εμείς συνεταιριστές και πρέπει να δούμε ένα εκλογικό σύστημα για να βολέψουμε κάποιους. Ξεκάθαρη είναι η στόχευσή σας. Σε σχέση με την αναγκαστικότητα. Επιτέλους, παλέψετε κάτι στην Ε.Ε.; Εάν δεν μπορείτε εσείς να αντιπαλέψετε όλα αυτά που αντιπαλέψαν οι προηγούμενοι και δεν έφερναν τέτοιες διατάξεις, λοιπόν, είναι δικό σας θέμα, ότι δεν μπορείτε να τα φέρετε εις πέρας.

Αυτό που εσείς κάποτε, λέγατε, «κατά παραγγελία εργαλειοθήκη», σήμερα έρχεστε και την υιοθετείτε απόλυτα και χωρίς καμία διαδικασία, το να αντισταθείτε. Κλείνοντας, κυρία Πρόεδρε, θα ήθελα να πω κάτι σε σχέση με αυτό που άκουσα προηγουμένως: Το ποια είναι η επιχείρηση με πολλαπλασιαστικό υλικό που παράγει και εάν είναι μικρή, να έχει γεωτεχνικούς. Εδώ, λοιπόν, υπάρχουν πάρα πολλοί αγρότες που έχουν ένα φυτώριο και βγάζουν - τώρα είναι της εποχής αυτοί οι αγρότες - τα μικρά φυτά και τα μοιράζουν και αλλά τα πουλούν και στις αγορές. Εγώ, θα έλεγα, ότι εκεί, γιατί αυτοί οι άνθρωποι ήδη έχουν την εμπειρία - και σωστά είναι η διάταξη - και προβλέπει και το μπλοκάκι που για πρώτη φορά που φέρνετε, γιατί όπως είχε περάσει στην αρχή ήταν δυσβάστακτο το κόστος, να μην επιβαρύνουμε και άλλο αυτές τις μικρές γεωργικές παραγωγές, οι οποίες δεν είναι καν επιχειρήσεις, όπου βάζουν ένα μεροκάματο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Σε αυτό το σημείο, εσείς εκεί θέλετε γεωτεχνικό ή δεν θέλετε; Εκεί, σε αυτές τις μικρές επιχειρήσεις;

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜ.ΑΡ.): Όχι, εάν μπορεί να μπει, όχι, αλλά και όπως ήρθε με μπλοκάκι για πρώτη φορά…..

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Άρα, συμφωνείτε με τη ρύθμιση, δηλαδή;

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜ.ΑΡ.): Συμφωνώ και αυτό είπα, προηγουμένως. Δεν διστάζω εγώ, να πω, όπως σας είπα και για την ΠΑΣΕΓΕΣ. Θέλετε να αλλάξετε τον τίτλο; Αλλάξτε τον, αλλά τριτοβάθμιο Συνδικαλιστικό Όργανο πρέπει να υπάρχει. Φέρτε μία διάταξη στα δικά σας τα μέτρα, να την ψηφίσουμε. Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν να δώσω το λόγο στον επόμενο ομιλητή, θα ήθελα να πω, ότι κανείς μας δεν είναι πιο ευαίσθητος - και εκτιμώ ότι όλοι μας - για τους εργαζόμενους και για τους ανθρώπους, οι οποίοι πιθανόν να χάσουν τη δουλειά τους. Εγώ, νομίζω ότι ήταν σαφές αυτό που είπε ο κ. Υπουργός, ότι είναι αρμοδιότητα και άλλων Υπουργείων. Το λόγο έχει ο κύριος Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Υπουργέ, αναφέρατε προηγουμένως ότι η ΠΑΣΕΓΕΣ έκανε κατάχρηση της παραχώρησης και ότι υπάρχουν καταπατημένα. Η υπόθεση αυτή έχει πάρει το δρόμο της δικαιοσύνης; Σαν Υπουργείο ποιες είναι οι κινήσεις που έχετε κάνει πάνω σ' αυτό το θέμα; Έχετε διαπιστώσει παρανομίες, παρατυπίες. Ποιες είναι οι κινήσεις που έχετε κάνει; Σε ποιο σημείο βρίσκεται η διαδικασία;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Παπανάτσιου.

ΚΑΤΕΡΙΝΑ ΠΑΠΑΝΑΤΣΙΟΥ (Εισηγήτρια του ΣΥΡΙΖΑ): Θεωρώ ότι για τις μικρές και πολύ μικρές επιχειρήσεις παραγωγής και εμπορίας πολλαπλασιαστικού υλικού, αυτό που προβλέπεται στο συγκεκριμένο νομοσχέδιο είναι πολύ καλύτερο από αυτό που προβλεπόταν στον προηγούμενο νόμο. Πραγματικά με σύμβαση εξαρτημένης εργασίας μερικής απασχόλησης ή με σύμβαση παροχής ανεξαρτήτων υπηρεσιών νομίζω ότι θα προστατευθεί και ο παραγωγός. Διότι έχουμε αντιμετωπίσει το πρόβλημα σε πάρα πολλά φυτώρια, που προέρχονται από μικρές επιχειρήσεις να έχουμε μολυσμένο φυτώριο και νομίζω ότι ο έλεγχος είναι απαραίτητος. Βέβαια, επειδή είναι μικρές επιχειρήσεις δεν μπορούν να έχουν αποκλειστικά γεωτεχνικό. Νομίζω ότι με αυτό πλέον καλύπτεται και ο παραγωγός και ο ιδιοκτήτης της επιχείρησης.

Ένα άλλο ζήτημα που θέλω να σημειώσω -και συμφωνώ μαζί σας κυρία Πρόεδρε- είναι όσον αφορά τους εργαζόμενους των συνεταιρισμών. Εδώ πραγματικά και εγώ προσωπικά έχω μια ιδιαίτερη ευαισθησία. Σαν πρώην συνάδελφοί μου θεωρώ ότι κάτι πρέπει να δούμε και να δεσμευθούμε τουλάχιστον εδώ και με τον κ. Τζελέπη να το φέρουμε στην οικονομική επιτροπή που είναι πιο αρμόδια και να βρούμε μια λύση πιο συντονισμένα τουλάχιστον όσον αφορά τα δεδουλευμένα τους. Νομίζω ότι μπορούμε να βρούμε μια ρύθμιση τέτοιου είδους, αλλά σε επόμενη φάση σε κάποιο νομοσχέδιο του Υπουργείου Οικονομικών.

Σε σχέση με την ιχνηλασιμότητα νομίζω ότι για τους συνεταιρισμούς πραγματικά υπάρχει νόμος του Υπουργείου Εμπορίου όπου υπάρχει υποχρέωση για την ιχνηλασιμότητα. Νομίζω, όμως, ότι με το ότι δίνουμε τη βαρύτητα να έχουν την ιχνηλασιμότητα τα συνεταιριστικά προϊόντα τους δίνουμε προστιθέμενη αξία και έτσι θα είναι πιο ανταγωνιστικά. Ξέρουμε ότι είναι υποχρεωτικό, όμως δεν εφαρμόζεται στις περισσότερες περιπτώσεις. Οι συνεταιρισμοί είναι εκείνοι που το εφαρμόζουν στις πιο πολλές περιπτώσεις, άρα γιατί να μην το δούμε πιο οργανωμένα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων – Εθνική Πατριωτική Δημοκρατική Συμμαχία): Επειδή ένας συνάδελφος στάθηκε επικριτικά στο θέμα της άρσης του περιορισμού του μήκους του σκάφους σε ό,τι έχει να κάνει με την ερασιτεχνική αλιεία θα ήθελα να πω το εξής: Η ένταση της ενασχόλησης με την ερασιτεχνική αλιεία είναι αντιστρόφως ανάλογη του μήκους του σκάφους που διαθέτει ο καθένας, δηλαδή, τα μεγάλα σκάφη είναι αυτά που οι ιδιοκτήτες τους ασχολούνται λιγότερο με την ερασιτεχνική αλιεία. Σε όλη τη διάρκεια του καλοκαιριού αν θα ψαρέψουν μία, δύο, τρεις φορές και αυτό με πολύ μικρή ένταση. Αυτοί που ψαρεύουν περισσότερο είναι τα μικρότερα σκάφη. Δεν το λέω αυτό με καμία διάθεση να σταθώ απέναντι σ' αυτούς τους ανθρώπους, οι οποίοι στο κάτω κάτω κάνουν το χόμπι τους, όσοι το κάνουν σωστά το χόμπι, γιατί ξέρετε παντού υπάρχουν οι καλοί υπάρχουν και οι κακοί, δεν μπορούμε να τους βάλουμε όλους σε ένα τσουβάλι. Εν πάση περιπτώσει στα μεγάλα σκάφη, εάν κάποιος θέλει να ξεφύγει στο θέμα του ελέγχου ή να πληρώσει λιγότερα, εάν τους πιέσουμε πολύ έχουν ξέρετε και τα tenderάκια, τις «υπηρέτριες» και μπορεί κάποιος να βγάλει άδεια στην «υπηρέτρια», οπότε να πληρώσει πολύ λιγότερα από αυτά που θα πλήρωνε κανονικά για το σκάφος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι βουλευτές, ολοκληρώθηκε η 4η συνεδρίαση της Διαρκούς Επιτροπής Παραγωγής και Εμπορίου, για το σχέδιο νόμου του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις» και προχωρούμε στην ψηφοφορία κατ’ άρθρο. Το σχέδιο νόμου αποτελείται από 51 Άρθρα και το ακροτελεύτιο και θα πρότεινα για τη διευκόλυνση της διαδικασίας να τοποθετηθεί ο κάθε Εισηγητής ξεχωριστά επί των άρθρων. Ξεκινάμε με την Εισηγήτρια του ΣΥΡΙΖΑ, την κυρία Παπανάτσιου.

ΚΑΤΕΡΙΝΑ ΠΑΠΑΝΑΤΣΙΟΥ (Εισηγήτρια του ΣΥΡΙΖΑ): Κυρία Πρόεδρε, ψηφίζω «υπέρ» σε όλα τα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επομένως, ο ΣΥΡΙΖΑ ψηφίζει υπέρ σε όλα τα άρθρα. Ο κ. Βλάχος, Εισηγητής της Νέας Δημοκρατίας;

ΓΕΩΡΓΙΟΣ ΒΛΑΧΟΣ (Εισηγητής της Νέας Δημοκρατίας): Εμείς, κυρία Πρόεδρε, κρατούμε επιφύλαξη για το σύνολο των άρθρων και η τελική μας θέση θα διατυπωθεί στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επομένως, η Ν.Δ. ψηφίζει επιφύλαξη. Ο κ. Σαχινίδης, ο Ειδικός Αγορητής του Λαϊκού Συνδέσμου - Χρυσή Αυγή;

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Κυρία Πρόεδρε, δηλώνουμε επιφύλαξη και θα περιμένουμε μήπως υπάρξουν κάποιες νομοτεχνικές βελτιώσεις στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επομένως, ο Λαϊκός Σύνδεσμος – Χρυσή Αυγή, ψηφίζει επιφύλαξη. Ο κ. Τζελέπης, ο Ειδικός Αγορητής της Δημοκρατικής Συμπαράταξης - ΠΑΣΟΚ ΔΗΜ.ΑΡ.;

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης - ΠΑΣΟΚ ΔΗΜ.ΑΡ.: Κυρία Πρόεδρε και εμείς θα τοποθετηθούμε στην Ολομέλεια, εφόσον δούμε τις νομοτεχνικές βελτιώσεις, ψηφίζουμε επιφύλαξη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επομένως, η Δημοκρατική Συμπαράταξη - ΠΑΣΟΚ ΔΗΜ.ΑΡ., ψηφίζει επιφύλαξη. Ο κ. Μωραΐτης, ο Ειδικός Αγορητής του Κ.Κ.Ε.;

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του Κ.Κ.Ε.): Κυρία Πρόεδρε, δηλώνουμε επιφύλαξη και θα τοποθετηθούμε σε κάθε άρθρο ξεχωριστά στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επομένως, το Κ.Κ.Ε.,ψηφίζει επιφύλαξη. Η κυρία Μάρκου, Ειδική Αγορήτρια από το «Ποτάμι» μας δήλωσε επιφύλαξη. Ο κ.Λαζαρίδης, Ειδικός Αγορητής των Ανεξάρτητων Ελλήνων - Εθνική Πατριωτική Δημοκρατική Συμμαχία;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων - Εθνική Πατριωτική Δημοκρατική Συμμαχία): Κυρία Πρόεδρε, ψηφίζουμε «ναι» σε όλα, πλην του άρθρου 43 στο οποίο έχω επιφύλαξη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επομένως, το άρθρο 43 δεν γίνεται δεκτό. Ο κ. Μεγαλομύστακας, Ειδικός Αγορητής από την Ένωσης Κεντρώων μας δήλωσε επιφύλαξη. Συνεπώς, τα άρθρα του νομοσχεδίου, γίνονται δεκτά ως έχουν κατά πλειοψηφία και αναριθμούνται αναλόγως. Γίνεται δεκτό το ακροτελεύτιο άρθρο του νομοσχεδίου;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επομένως και το ακροτελεύτιο άρθρο, γίνεται δεκτό κατά πλειοψηφία. Γίνεται δεκτό το σχέδιο νόμου και στο σύνολό του;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεπώς, το σχέδιο νόμου του Υπουργείου Αγροτικής Ανάπτυξης και Τροφίμων «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις» έγινε δεκτό επί της αρχής, επί των άρθρων και στο σύνολό του κατά πλειοψηφία. Κυρίες και κύριοι συνάδελφοι, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Παπανάτσιου Κατερίνα, Σπαρτινός Κώστας, Τελιγιορίδου Ολυμπία, Ανδριανός Ιωάννης, Ασημακοπούλου Άννα - Μισέλ, Βλάχος Γεώργιος, Καρασμάνης Γεώργιος, Κασαπίδης Γεώργιος, Μηταράκης Παναγιώτης (Νότης), Σαχινίδης Ιωάννης, Κωνσταντινόπουλος Οδυσσέας, Τζελέπης Μιχαήλ, Μωραΐτης Νικόλαος, Μάρκου Αικατερίνη, Καμμένος Δημήτριος, Λαζαρίδης Γεώργιος και Μεγαλομύστακας Αναστάσιος.

Τέλος και περί ώρα 21.00΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**